Permohonan UPUOnline dilanjutkan sehingga 2 Julai: KPT

PUTRAJAYA,  10 Zulkaedah 1442H, Isnin  – Permohonan UPUOnline bagi kemasukan pelajar lepasan Sijil Pelajaran Malaysia (SPM) mengikuti program Sijil, Asasi dan Diploma ke Institusi Pendidikan Tinggi Awam dan Institusi Latihan Kemahiran Awam sesi akademik 2021/2022, dilanjutkan sehingga 5 petang, 2 Julai 2021.

Kementerian Pengajian Tinggi (KPT) menerusi kenyataan hari ini menyatakan, keputusan itu dibuat setelah mengambil kira faktor kekangan masa yang dihadapi pemohon, termasuk terdapat pelajar yang belum menerima keputusan semakan semula peperiksaan SPM 2020, oleh Lembaga Peperiksaan Malaysia.

“Pelanjutan tempoh ini akan membolehkan pelajar mengemas kini permohonan dan memilih program pengajian di UPUOnline,” kata KPT yang menyarankan pemohon melayari portal rasmi upu.mohe.gov.my bagi mendapatkan maklumat lanjut.

KPT sebelum ini mengumumkan pembukaan semula permohonan tersebut mulai 15 hingga 21 Jun. -Bernama


China hukum penjara seumur hidup abang Presiden Uyghur Sedunia

XINJIANG, 20 Syawal 1442H, Selasa – China menjatuhkan hukuman penjara seumur hidup ke atas Hushtar Isa, yang juga abang kandung kepada Presiden Kongres Uyghur Sedunia (WUC).

Presiden WUC, Dolkun Isa dalam satu kenyataan berkata, beliau kecewa terhadap hukuman berkenaan kerana abangnya hanya menjalankan tugas sebagai aktivis hak asasi manusia.

Sudah menjadi kebiasaan kepada China menghukum ahli keluarga dan saudara-mara aktivis yang melakukan bantahan di luar negara.

Setelah ibu bapa beliau meninggal dunia ketika berada dalam tahanan, Dolkun berkata, China menggunakan diplomasi secara tebusan sebagai ugutan menghentikan bantahan etnik Uyghur di luar negara.

Untuk rekod, Hushtar Isa mempunyai kelulusan dari Highway University di Xi’an pada 1996 sebelum bekerja di restoran dan sekolah memandu di Aksu.

Pada 2017, beliau ditangkap dan ditahan kerana dituduh melakukan hasutan keganasan.

Sejak China meningkatkan tindakan keras di Xinjiang pada 2016, lebih 250,000 orang disabitkan kesalahan dengan alasan tidak kukuh termasuk hasutan keganasan dan kebencian etnik. -Agensi


Malaysia sedia bincang kerjasama iktiraf sijil vaksin dengan Indonesia

KUALA LUMPUR,11 Rabiulawal 1443H, Isnin  – Malaysia sedia mengadakan perbincangan di peringkat dasar dan teknikal dengan Indonesia bagi mengiktiraf bersama sijil vaksinasi COVID-19, melalui aplikasi pemantauan negara masing-masing iaitu MySejahtera (Malaysia) dan PeduliLindungi (Indonesia).

Menteri Luar Datuk Saifuddin Abdullah berkata, kerjasama itu akan menyumbang kepada pembukaan semula sempadan secara beransur-ansur, serta merangsang aktiviti ekonomi dan perdagangan antara kedua-dua negara.

“Malaysia juga menyambut baik cadangan bagi kedua-dua negara melaksanakan gelembung perjalanan (travel bubble) seperti inisiatif Reciprocal Green Lane (RGL), Travel Corridor Arrangements (TCA) dan Vaccinated Travel Lane (VTL),” katanya.

Terdahulu beliau mengadakan pertemuan dua halanya dengan Menteri Luar Indonesia Retno Marsudi di Jakarta pada Isnin yang diadakan sempena lawatan rasminya ke negara itu.

“Buat masa ini, pelaksanaan gelembung perjalanan boleh memberi keutamaan kepada perjalanan rentas sempadan bagi tujuan rasmi dan perniagaan, dan secara beransur-ansur dibuka bagi tujuan lain seperti pendidikan, pelancongan dan sosial.

Dalam pertemuan itu, Saifuddin turut memaklumkan hasrat Perdana Menteri Malaysia Datuk Seri Ismail Sabri Yaakob untuk mengadakan lawatan rasmi ke Indonesia buat julung kalinya dalam masa yang terdekat.

Ia akan memberi peluang kepada pemimpin tertinggi kedua-dua negara untuk menetapkan hala tuju hubungan kerjasama dua hala antara kerajaan Malaysia yang baharu dan Pemerintah Indonesia.

Malaysia juga berharap agar Memorandum Persefahaman (MoU) antara kedua-dua bagi kerjasama dalam bidang pendidikan dapat ditandatangani semasa lawatan rasmi Perdana Menteri Malaysia ke Indonesia kelak, katanya.

Mengenai pengambilan tenaga kerja Indonesia dan pekerja domestik, Saifuddin percaya kedua-dua negara akan dapat memuktamadkan ‘MoU on Recruitment, Employment and Repatriation of Foreign Workers’ dan ‘MoU on the Employment and Protection of Indonesian Domestic Workers in Malaysia’.

Mengenai pekerja migran Indonesia, katanya, Malaysia menzahirkan penghargaan kepada negara itu di atas komitmen dan kerjasama yang erat dalam membantu memudahcara penghantaran pulang warganegara Indonesia yang bekerja secara tidak sah di Malaysia.

“Malaysia berharap agar Program Rekalibrasi Pulang (PRP) dan Program Rekalibrasi Tenaga Kerja (PRTK) yang telah dilanjutkan sehingga hujung tahun 2021 ini dapat dimanfaatkan oleh warganegara Indonesia yang berada di Malaysia yang ingin pulang secara sukarela atau bekerja secara sah di Malaysia,” katanya.

Saifuddin berkata, Malaysia akan terus bekerjasama dengan Indonesia dalam memastikan anak-anak pekerja migran Indonesia mempunyai akses kepada pendidikan, termasuk melalui penubuhan Pusat Pembelajaran Alternatif seperti Sekolah Ekspariat, Community Learning Centre (CLC) dan Pusat Bimbingan HUMANA,” katanya.

Saifuddin kini berada dalam rangka lawatan rasmi empat hari ke Jakarta bermula semalam, yang merupakan lawatan rasmi pertamanya sejak dilantik semula sebagai Menteri Luar pada 30 Ogos lepas. – Bernama


Video ‘rebus katak’ ancam keselamatan Islam, Melayu

BANGI, 18 Ramadan 1442H, Jumaat – Rakaman suara tular dipercayai Ketua Biskop (Archbishop) Kuala Lumpur, baru-baru ini didakwa mengandungi unsur menghasut.

Selain itu, video ucapan mengenai agenda 25 tahunnya untuk ‘merebus umat Islam seperti merebus katak’, disifatkan sebagai satu penghinaan dan mengancam keselamatan agama Islam dan hak orang Melayu serta peribumi yang dijamin dalam Perlembagaan.

Meskipun ucapan itu didakwa kononnya diambil secara luar konteks, Naib Pengerusi Pertubuhan-Pertubuhan Pembela Islam (PEMBELA), Ustaz Masridzi Sat menegaskan, kenyataan itu seolah-olah menunjukkan bencinya individu itu terhadap agama Islam dan umatnya.

“Walaupun di luar konteks atau dalam konteks, apa yang paling penting laporan polis kita buat kerana video ini telah tular dan sejauh mana kebenaran terhadap ancaman ini biar pihak polis yang menyiasat.

“Cuma saya nak mengingatkan, mungkin sesetengah pihak menganggap ini provokasi dari pihak-pihak tertentu untuk membangkitkan kemarahan orang Islam.

“Tetapi bagi kami yang sudah berjuang lama sejak zaman kerajaan BN, PH sehingga PN sekarang, serangan Evangelis Zionis ini tidak pernah berhenti,” katanya.

Beliau berkata demikian selepas membuat laporan polis di Ibu Pejabat Polis Daerah (IPD) Kajang semalam.

Mengulas lanjut, Ustaz Masridzi yang juga Presiden Persatuan Kebajikan Darul Islah (Perkid) berkata, gerakan itu sudah bergerak terlalu lama dalam negara ini.

“Daripada risikan NGO-NGO kita memang usaha untuk menjadikan Malaysia ini sebagai negara Kristian memang ada dalam agenda mereka.

“Bahkan gerakan mereka ini datang dan menyerang daripada pelbagai sudut,” katanya.

Sebelum ini, PEMBELA membuat enam laporan polis berhubung rakaman suara tular dipercayai Ketua Biskop (Archbishop) Kuala Lumpur.

Laporan itu dibuat bagi menggesa pihak berkuasa menyiasat isu berkenaan kerana dibimbangi mendatangkan kemudaratan kepada agama, bangsa dan negara pada masa akan datang.


Pro-Palestin berhimpun bantah normalisasi Maghribi, Israel

RABAT, 13 Safar 1444H, Sabtu – Ratusan penyokong pro-Palestin membantah di luar Parlimen Maghribi pada Jumaat bagi menentang normalisasi hubungan kerajaan dengan Israel.

Ia selepas negara Yahudi itu memanggil semula utusan tertingginya dari Rabat di tengah-tengah siasatan.

Kira-kira 100 orang melaungkan slogan menentang hubungan rapat antara Maghribi dan Israel, mengkritik dutanya David Govrin dan Menteri Luar Maghribi, Nasser Bourita.

Penyiaran awam Israel, Kan, pada Isnin lalu melaporkan delegasi Kementerian Luar telah dihantar ke Rabat, berikutan dakwaan penderaan seksual terhadap utusan Govrin.

Sumber diplomatik Israel mengesahkan kepada AFP bahawa Govrin telah dipanggil semula ketika siasatan dijalankan, tanpa memperincikan jenis siasatan.

Menurut media Israel, utusan itu berdepan dakwaan mengeksploitasi wanita Maghribi, gangguan seksual dan pendedahan tidak senonoh.

“Hari ini, kami berada di hadapan Parlimen untuk memprotes tindakan keji itu – yang didakwa dilakukan oleh Govrin,” kata Amine Abdelhamid, seorang aktivis pro-Palestin yang menentang normalisasi antara Maghribi dan Israel.

“Maruah Maghribi bukan untuk dijual, normalisasi mesti ditamatkan,” katanya.

Penunjuk perasaan membakar bendera Israel pada akhir demonstrasi.

Rabat memutuskan hubungan dengan Israel pada 2000 berikutan tercetusnya intifada Palestin kedua.

Bagaimanapun pada 2020 Maghribi mengikuti Emiriah Arab Bersatu (UAE) dan Bahrain dalam merasmikan hubungan dengan Israel.

Perjanjian yang disokong Amerika Syarikat (AS) itu menyaksikan Washington mengiktiraf kedaulatan Maghribi ke atas wilayah Sahara Barat yang dipertikaikan.

Govrin, 59, berkhidmat sebagai utusan Israel ke Kaherah sebelum dilantik sebagai duta ke Rabat tahun lepas.

Kementerian Luar Israel tidak mengulas ketika dihubungi AFP minggu ini mengenai siasatan.

Terdapat juga dakwaan penyelewengan dan kehilangan hadiah daripada raja Maghribi untuk meraikan Hari Kemerdekaan Israel.

Govrin kini berada di Israel dan terbabit dalam siasatan yang sedang dijalankan, kata sumber diplomatik Israel.

Pihak berkuasa Maghribi belum mengulas mengenai perkara itu setakat ini. – Agensi


Tragedi 24 Ogos: Wariskanlah kepada anak cucu

24 Ogos 1511, adalah tarikh keramat dalam sejarah orang Melayu. Pusat pentadbiran dan pelabuhan bagi Empayar Melayu Islam Melaka telah ditawan oleh Portugis. Ia adalah permulaan kepada satu siri panjang cubaan mengubah identiti negara dan bangsa yang memakan masa berkurun-kurun.

2. Yang jatuh adalah pelabuhan dan pusat pentadbiran Empayar Melaka. Adakah Empayar Melaka juga jatuh? Sudah tentulah tidak. Sebaliknya kita menyaksikan pusat pentadbiran Empayar Melaka yang berpindah ke Johor dan seterusnya hinggalah ke Pulau Bintan, Pulau Penyengat di kepulauan Riau Lingga. Kerajaannya ada, sultannya juga ada, rakyatnya juga masih ada.

3. Portugis sendiri selama 130 tahun di pelabuhan Melaka, tidak mampu pun untuk meluaskan jajahannya lebih jauh dari hanya beberapa kilometer di sepanjang pantai pelabuhan Melaka. Sebab itu kita tidak melihat kesan Portugis di Tampin atau Muar dan kawasan sekeliling yang berhampiran. Serangan dari orang Melayu ke atas Portugis di Melaka berterusan sama ada dari Johor atau Pahang atau Acheh.

4. Tetapi kelelahan orang Melayu melawan Portugis memudahkan Belanda untuk meluaskan jajahan takluknya selepas itu ke atas tanah Melayu. Kita melihat kesan peninggalan Belanda meluas di sepanjang pantai Barat dari Melaka, Kuala Linggi, Kuala Selangor hingga ke Pulau Pangkor. Dan pencapaian Belanda yang masih tidaklah besar sangat itu memudahkan pula British untuk misi penjajahan yang seterusnya.

5. British mula masuk ke Tanah Melayu pada 1786 melalui pajakan Pulau Pinang. Perjanjian Inggeris Belanda 1824 pula memindahkan pelabuhan Melaka ke tangan British. Perjanjian itu juga telah merasmikan perjanjian Raffles dan Temenggung Abd Rahman pada 1819 bekenaan pendudukan British di Singapura. Dengan penguasaan British terhadap tiga negeri yang kemudiannya digelar sebagai negeri-negeri selat, British dengan mudah berjaya campur tangan di dalam pentadbiran Perak melalui perjanjian Pangkor 1874. Dan ia membawa kepada banyak lagi campur tangan di negeri-negeri yang kemudiannya digelar negeri-negeri Melayu bersekutu.

6. Fasa seterusnya adalah penjajahan dalam bentuk yang agresif oleh British hingga membawa kepada banyak perubahan dalam sosiopolitik, ekonomi, pendidikan dan sebagainya. Bukan hanya di negeri selat atau negeri Melayu bersekutu, sebaliknya telah merebak ke negeri Melayu tidak bersekutu dan Sabah Sarawak. Semua tahu mengenai penjajahan British dan kesan yang ditanggung oleh negara hingga kini.

7. Berbalik kepada persoalan kita yang asal berkenaan tragedi 24 Ogos …. apakah pentingnya tarikh itu kepada umat Melayu Islam untuk diingati dan diwariskan kepada anak cucu? Bukankah yang jatuh hanya pelabuhan Melaka dan bukan empayar secara keseluruhannya?

8. 24 Ogos adalah permulaan kepada penentangan secara langsung Barat kepada Tanah Melayu. Kita kena faham bahawa yang datang pada Ogos 1511 itu adalah Portugal yang telah menjatuhkan Andalus (dan sekutunya Sepanyol telah pergi ke Filipina). Ia adalah kesinambungan misi salib yang telah bermula sejak sekian lama di sebelah dunia Arab-Afrika-Eropah.

9. Penjajah datang silih berganti dan bertukar tangan. Kejayaan British mengaut sebanyak-banyaknya hasil dari Tanah Melayu tidak akan berjaya jika tidak dimulai dengan usaha kecil Portugis menawan pelabuhan Melaka. Sedikit kecuaian pada 24 Ogos 1511 membawa kesan yang panjang kepada entah berapa generasi hingga kini. Dan untuk mengembalikan Empayar Melaka seperti zaman kegemilangannya dahulu masih tidak dijumpai lagi jalannya hingga sekarang.

10. Setiap peristiwa akan sentiasa berulang. Watak dan latar tempat berbeza tetapi sebab dan faktor tetap sama. Tragedi 24 Ogos mengajar kita erti kesetiaan dan semangat juang. Juga mengajar kita kesan buruk pengkhianatan dan sikap pengecut. Umat sepanjang zaman perlu membuang pengkhianat dan sentiasa menyemai makna kesetiaan kepada anak bangsa.

11. Sikit kesilapan membawa kesan dan akibat yang panjang.

Dari situ fahamlah kita bahawa peranan dalam umat ini perlu dimainkan sebaiknya tanpa mengira posisi mana pun kita. Benarlah kata sebahagian ulama’ bahawa setiap ‘lubang kecil’ Islam perlu dijaga oleh umat Islam. Satu ‘lubang kecil’ berjaya ditembusi ia akan membawa kepada runtuhnya umat di satu masa akan datang.

أنت على ثغرة من ثغر الإسلام فلا يؤتين من قبلك

“Kamu berada di satu titik sasaran daripada titik-titik sasaran dalam Islam. Maka pastikanlah musuh tidak masuk melalui titik sasaran kamu itu.”

Wallahu a’lam

Ustaz Muhammad Fauzi Asmuni
Presiden ISMA


Semua rakyat Malaysia didaftar sebagai pemilih secara automatik

KUALA LUMPUR, 29 Safar 1443H, Rabu – Setiap rakyat Malaysia, termasuk mereka yang tinggal di luar negara, akan didaftarkan secara automatik sebagai pemilih, kata Timbalan Menteri di Jabatan Perdana Menteri (Undang-Undang), Datuk Mas Ermieyati Samsudin.

Beliau berkata, Suruhanjaya Pilihan Raya (SPR) berkomitmen untuk melaksanakan pendaftaran pemilih secara automatik bersama Undi18 pada 31 Disember, selari dengan keputusan penting Mahkamah Tinggi Kuching pada 3 September.

“Setiap warganegara Malaysia akan didaftarkan sebagai pemilih secara automatik, termasuk mereka yang tinggal di luar negara,” katanya di Parlimen semasa sesi soal jawab sebagai respons kepada Maria Chin Abdullah (PH-Petaling Jaya) pada hari ini.

Sementara itu, Mas Ermieyati berkata, pengundian melalui pos hanya untuk pegawai SPR, tentera, polis dan anggota media yang bekerja pada hari pilihan raya serta penjawat awam daripada pelbagai agensi kerajaan.

Undian pos juga akan dibenarkan bagi rakyat Malaysia yang tidak dapat hadir untuk memberikan undi, dan ini termasuk pelajar yang belajar di luar negara dan penjawat awam yang ditempatkan di luar negara, katanya.

Bagaimanapun, undi pos tidak dibenarkan untuk orang Sabah dan Sarawak yang tinggal di Semenanjung serta rakyat Malaysia yang tinggal di Brunei, Singapura, Kalimantan di Indonesia dan selatan Thailand, katanya.

“Bagi pengundi Sabah dan Sarawak yang tinggal di Semenanjung Malaysia, SPR menasihati mereka untuk menukar alamat berdasarkan tempat kediaman,” katanya.

Pada 3 September, Mahkamah Tinggi Kuching memerintahkan Putrajaya untuk melaksanakan Undi18 selewat-lewatnya pada 31 Disember, bersama dengan pendaftaran pemilih automatik.

Pada bulan Julai 2019, Parlimen meluluskan pindaan Perlembagan untuk menurunkan usia layak mengungi dari 21 kepada 18 tahun dan untuk membolehkan pendaftaran pemilih automatik.


56.7 peratus homoseksual penyumbang tertinggi kes HIV di Johor

JOHOR BAHRU, 3 Jamadilakhir 1444H, Selasa – Hubungan homoseksual atau biseksual menjadi penyumbang tertinggi kes jangkitan HIV di Johor sejak awal tahun sehingga kini.

Ia membabitkan 131 kes daripada 231 kes jangkitan HIV di negeri itu.

Exco Kesihatan dan Perpaduan Negeri Johor, Ling Tian Soon berkata, jumlah itu iaitu 56.7 peratus adalah tinggi berbanding faktor lain.

“Bagi kes HIV baharu pula golongan lelaki menyumbang 205 kes iaitu 88.7 peratus, manakala wanita 26 kes (11.3 peratus) untuk tempoh itu.

“Sementara kes HIV membabitkan usia 20 hingga 39 tahun (177 kes atau 76.6 peratus), 50 tahun ke atas (25 kes iaitu 10.8 peratus), 40 hingga 49 tahun (23 kes atau 10 peratus) dan 13 hingga 19 tahun (enam kes atau 2.6 peratus),” katanya seperti dilapor Sinar Harian, hari ini.

Menurutnya, ini diikuti hubungan heteroseksual (91 kes atau 39.4 peratus), perkongsian jarum suntikan (tiga kes atau 1.3 peratus), manakala yang tidak dapat dipastikan puncanya (enam kes atau 2.26 peratus).

Secara keseluruhan katanya, 542 kes HIV dilaporkan di negeri itu dengan 21 kes kematian sehingga kini.

Bagi kes AIDS pula, Ling berkata, 274 kes dilaporkan berbanding 198 kes dalam tempoh yang sama tahun lalu.

Daripada jumlah itu 67 kes kematian dicatatkan berbanding 46 kes juga bagi tempoh sama.


Kes Malaysiakini: Campur tangan asing ‘grand plan’ kekalkan pengaruh

BANGI, 16 Rejab 1442H, Ahad – Campur tangan Barat dalam sesuatu isu di negara ini bukanlah berlaku secara tiba-tiba, sebaliknya telah menjadi satu perancangan yang sudah begitu lama sejak sebelum merdeka lagi.

Maka, respon Suruhanjaya Tinggi British dan Kanada serta Kedutaan Amerika Syarikat (AS) di Kuala Lumpur terhadap keputusan mahkamah dalam kes portal Malaysiakini, hanyalah salah satu rentetan daripada pelbagai insiden lain yang pernah berlaku sebelum ini.

Demikian kata Presiden Ikatan Muslimin Malaysia (ISMA), Haji Aminuddin Yahaya dalam segmen Bicara PEMBELA, yang disiarkan secara langsung di Facebook, malam tadi.

Beliau berkata, sejak Malaysia belum mencapai kemerdekaan sehingga kini, Barat sentiasa cuba campur tangan dalam sistem pentadbiran negara.

“Bermula 1990 melalui Perjanjian Pangkor, di mana Barat terlibat dalam perjanjian itu yang juga babitkan raja-raja.

“Kemudian ketika merdeka juga kita lihat bagaimana campur tangan Barat dan pemimpin terpaksa menerima syarat yang dikemukakan mereka,” katanya.

Disebabkan itu, sikap imperialis ada dalam kalangan pemimpin Barat bagi memastikan agenda mereka terus dilaksana di negara-negara yang pernah dijajah.

“Dan mana-mana pihak yang cuba menghalang campur tangan ini akan dilihat sebagai tidak demokratik, yang tidak mengiktiraf hak asasi rakyat dan sebagainya.

“Campur tangan ini juga dilihat di negara lain di belah Timur seperti Indonesia, Filipina dan Malaysia. Ini merupakan ‘grand plan’ yang dibuat Barat untuk memastikan agenda mereka dalam konteks pengaruh, agama atau ekonomi dapat dipertahankan,” katanya lagi.

Aminuddin berkata, campur tangan itu bukan hanya dalam pentadbiran, malah sistem kehakiman, politik dan pendidikan.

“Disebabkan campur tangan Barat dalam sistem pendidikan kita hari ini melahirkan sistem vernakular, yang menjadi duri dalam daging hingga menyebabkan kita tidak dapat menyatukan bangsa hingga ke hari ini kerana telah dipecahkan Inggeris.

“Inilah dasar bukan Islam kerana agama Islam menyatakan mengenai pentingnya penyatuan dan kebersamaan,” katanya.


PEMBELA gesa Agong campur tangan kes ceroboh tanah Pahang

Oleh Ainul Illia Meor Suzurudin

BANGI, 24 Rabiulakhir 1442H, Khamis – Penangguhan keputusan kes pencerobohan tanah haram di Raub – yang sepatutnya semalam 9 Disember, kemudian ditangguh kepada 23 Disember -menimbulkan persoalan negatif kepada rakyat.

Ia sekali gus memberi persepsi bahawa undang-undang berkaitan pencerobohan tanah seolah-olah hanya berguna untuk menyekat golongan peribumi Melayu yang miskin sahaja, tetapi berbeza apabila berdepan dengan penceroboh bangsa lain yang kaya, berpengaruh dan dinaungi kartel yang besar.

Naib Pengerusi PEMBELA, Ustaz Masridzi Sat mempersoalkan bagaimana penghujahan yang telah tamat perbicaraan 28 Oktober 2020, dan keputusannya dimaklum pada 9 Disember, boleh pula terhalang sehingga ditunda ke tarikh baharu.

“Maka berseronoklah para penceroboh kerana berasa kebal dan bebas daripada perbuatan yang dilakukan oleh mereka selama ini,” katanya ketika dihubungi Ismaweb.net, hari ini.

Kesal dengan perkara itu, beliau menggesa pendakwa raya dari Jabatan Peguam Negara lebih bertegas dengan tidak mempamerkan kelemahan seperti kegagalan penguat kuasa yang mengawal penceroboh tanah sebelum ini.

“Kita minta pihak kerajaan negeri dan Jabatan Perhutanan, tolonglah jangan terus bersikap lunak melayani kumpulan penceroboh ini. Tolong bertanggungjawab dengan kecuaian dan kegagalan mengawal penceroboh tanah di Raub dan seluruh negeri Pahang selama ini.

“Bertanggungjawablah, mengakui kelemahan yang wujud dan memperbaiki segera kelemahan yang ada,” katanya.

Begitu juga dengan pemimpin kerajaan negeri, penguatkuasa Suruhanjaya Pencegahan Rasuah Malaysia (SPRM), Pejabat Tanah dan Galian, Jabatan Perhutanan dan lain-lain, beliau merayu supaya mereka tidak terus berdiam diri.

“Anda semua akan disoal dan mendapat balasan jika terus menolong, bersubahat bersikap lunak atau membiarkan kes pencerobohan ini.

“Janganlah biarkan rakyat peribumi termasuk veteran pasukan keselamatan, NGO-NGO Islam, alim ulama dan sebagainya berasa terhina dan dihina di tanah air mereka sendiri akibat daripada kes begini,” katanya.

Dalam pada itu, beliau menegaskan, kes pencerobohan tanah di Raub ini bukan sahaja menjadi penanda aras kepada usaha kerajaan negeri bagi mendapatkan semula tanah yang diceroboh di seluruh negeri Pahang, tetapi kes ini juga sedang diperhatikan dan diikuti oleh negeri-negeri lain.

“Jika berikan contoh dan keputusan yang baik, maka baiklah hasilnya, tetapi jika diberikan contoh tindakan yang buruk dan keputusan yang gagal, maka buruklah hasil dan akibatnya nanti,” tegasnya.

Berharap kes ini dapat diselesaikan dan berpihak kepada yang benar, Ustaz Masridzi turut memohon Seri Paduka Baginda Yang Di-Pertuan Agong, Al-Sultan Abdullah Ri’ayatuddin Al-Mustafa Billah Shah dapat mencemar duli memainkan peranan dalam menegakkan keadilan supaya pelaku kesalahan jenayah ini diambil tindakan segera.

“Kami merafak sembah menjunjung kasih kepada Tuanku Yang Di-Pertuan Agong dan Baginda Tuanku Sultan Pahang Darul Makmur untuk mencemar duli campur tangan menyelesaikan kemelut pencerobohan tanah kerajaan di bumi Pahang ini.

“…. dan sudi mendengar luahan dan rintihan kami rakyat marhaen yang bimbang, kecewa dan berasa sedih dengan pencerobohan tanah ini,” katanya.

Mahkamah Tinggi semalam menangguhkan keputusan permohonan pendengaran kes semakan kehakiman yang difailkan 111 pekebun haram durian Raub bagi mengetepikan notis pengosongan tanah yang dikeluarkan kerajaan Pahang terhadap mereka pada 23 Disember ini.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.


MyDIGITAL dijangka buka 500, 000 peluang pekerjaan: PM

KUALA LUMPUR, 7 Rejab 1442H, Jumaat – Inisiatif MyDIGITAL yang dilancarkan hari ini dijangka membuka 500,000 peluang pekerjaan dalam ekonomi digital dan bakal menyumbang 22.6 peratus kepada Keluaran Dalam Negara Kasar (KDNK) negara, kata Perdana Menteri Tan Sri Muhyiddin Yasin.

Menurutnya, inisiatif ini merupakan pelengkap kepada dasar pembangunan negara seperti Rancangan Malaysia Kedua Belas (RMKe-12) dan Wawasan Kemakmuran Bersama 2030 (WKB 2030).

“MyDIGITAL menetapkan gabungan inisiatif dan sasaran merentasi tiga fasa pelaksanaan sehingga tahun 2030.

“Menjelang tahun 2025, ekonomi digital dijangka menyumbang 22.6 peratus kepada KDNK negara,” kata beliau pada Majlis Pelancaran MyDIGITAL dan Rangka Tindakan (Blueprint) Ekonomi Digital Malaysia hari ini secara maya.

Muhyiddin menambah kerajaan juga akan mengalakkan sebanyak 875,000 perusahaan mikro, kecil dan sederhana menerima guna e-dagang.

Selain itu, beliau berkata bahawa inisiatif-inisiatif di bawah naungan MyDIGITAL ini juga dapat memangkinkan 5,000 syarikat peringkat permulaan atau startups dalam masa lima tahun akan datang.

Inisiatif ini akan menjadi titik tolak untuk menarik pelaburan baharu dalam sektor digital bernilai RM70 bilion dari dalam dan luar negeri, katanya.

Seterusnya, kerajaan menyasarkan tahap produktiviti sektor ekonomi meningkat 30 peratus lebih tinggi berbanding hari ini menjelang tahun 2030.

Bagi sektor awam pula, semua agensi akan menyediakan kemudahan transaksi tanpa tunai sebagai pilihan utama menjelang tahun 2022, jelas perdana menteri.

Sementara itu, untuk merancakkan inovasi dan mewujudkan sebuah ekosistem digital yang berkesan, empat jenis prasarana digital penting di bawah MyDIGITAL ini perlu dibina terlebih dahulu, kata Muhyiddin.

“Usaha pembinaan ini akan dilakukan menerusi pendekatan usahasama kerajaan dan swasta yang mana sektor swasta akan berkongsi menyumbangkan dana modal dan kemahiran.

“Pertamanya, sejumlah RM21 bilion akan dilabur sepanjang lima tahun melalui projek Jalinan Digital Negara (JENDELA) untuk memantapkan kesalinghubungan sedia ada,” kata beliau.

Muhyiddin menambah rangkaian gentian optik talian tetap ini akan meliputi hampir 100 peratus kawasan berpenduduk secara berperingkat iaitu daripada 7.5 juta premis pada akhir tahun 2022 kepada 9.0 juta premis menjelang penghujung tahun 2025.

Bersandarkan rangkaian gentian optik yang lebih luas ini, negara akan lebih bersedia untuk beralih ke teknologi rangkaian selular generasi kelima (5G) dalam masa yang terdekat.

Kedua, sejumlah RM1.65 billion akan dilaburkan oleh beberapa syarikat telekomunikasi untuk memantapkan sambungan ke jaringan kabel dasar laut antarabangsa sehingga tahun 2023.

Ini, jelas Muhyiddin akan membuka ruang untuk pemindahan data antarabangsa yang lebih cepat dan stabil, sekali gus menurunkan kos internet kepada pengguna di Malaysia.

Ketiga, sejumlah RM15 bilion akan dilaburkan sepanjang 10 tahun untuk pelaksanaan 5G ke seluruh negara dan ini akan mewujudkan lebih kurang 105,000 peluang pekerjaan.

“Usaha ini akan dilaksanakan melalui sebuah entiti khusus atau “special purpose vehicle”’ di bawah kerajaan Malaysia.

“Entiti ini seterusnya akan diberikan spektrum yang bersesuaian untuk memiliki, melaksana dan menguruskan infrastruktur 5G,” ujar beliau sambil menambah semua syarikat telekomunikasi berlesen akan mendapat akses infrastruktur yang sama rata, dalam memasarkan perkhidmatan 5G kepada pelanggan mereka.

Menjelang hujung tahun ini, teknologi 5G akan mula dinikmati oleh rakyat secara berperingkat.

Dengan ini, Malaysia akan menjadi salah satu negara pertama di rantau ini yang membina ekosistem 5G menggunakan internet dan perkhidmatan awan dalam masa sebenar (real-time) untuk membolehkan maklumat dikongsi serta-merta.

Keempat, antara RM12 billion hingga RM15 billion akan dilaburkan oleh syarikat-syarikat penyedia perkhidmatan awan (Cloud Service Provider – CSP) dalam tempoh lima tahun akan datang.

Perdana menteri turut mengumumkan kerajaan setakat ini telah memberikan kebenaran bersyarat kepada empat syarikat CSP iaitu Microsoft, Google, Amazon serta Telekom Malaysia – untuk membina dan menguruskan pusat data berskala hiper (hyper-scale) dan perkhidmatan awan.

Pusat data yang berskala hiper ini serta perkhidmatan awan hibrid juga akan diwujudkan untuk menambah ruang penyimpanan data, mengurangkan kos operasi dan meningkatkan kecekapan analisis. – Bernama


Solat jemaah di surau, masjid Terengganu dibenarkan tanpa penjarakan fizikal

KUALA TERENGGANU, 17 Syaaban 1443H, Ahad – Aktiviti solat Jumaat dan solat fardu secara berjemaah di masjid dan surau di Terengganu dibenarkan dilaksanakan tanpa penjarakan fizikal dengan dirapatkan saf, susulan negara bakal memasuki fasa peralihan ke endemik bermula 1 April ini.

Yang Dipertua Majlis Agama Islam dan Adat Melayu Terengganu (Maidam), Datuk Shaikh Harun Shaikh Ismail berkata, kanak-kanak berumur tujuh tahun dan ke atas turut dibenarkan hadir ke masjid dan surau, dengan syarat kehadiran bersama ibu bapa

“Jawatankuasa masjid dan surau digalakkan menetapkan satu kawalan khas bersesuaian bagi kanak-kanak berumur tujuh hingga 12 tahun,” katanya dalam kenyataan hari ini.

Shaikh Harun berkata, semua aktiviti harian pengajaran agama seperti kuliah Maghrib, kuliah Dhuha, tadarus al-Quran, kuliah muslimah dan lain-lain aktiviti di masjid serta surau turut dibenarkan dengan kehadiran jemaah berkapasiti biasa.

Namun, beliau berkata, kuliah atau ceramah agama perdana di masjid dan surau dengan kehadiran jemaah dalam kapasiti besar perlu mendapatkan kebenaran bertulis daripada Jabatan Hal Ehwal Agama Terengganu (JHEAT).

“Selain itu, aktiviti kemasyarakatan seperti gotong-royong dan jamuan makan selepas aktiviti pengajaran agama dan kemasyarakatan adalah dibenarkan,” katanya.

Katanya, fasa peralihan ke endemik turut menyaksikan majlis akad nikah di masjid, surau dan premis persendirian dibenarkan tanpa had kapasiti.

Dalam pada itu, Shaikh Harun berkata, semua masjid dan surau di negeri ini dibenarkan melaksanakan aktiviti keagamaan sepanjang bulan Ramadan, termasuk solat Tarawih, majlis berbuka puasa, moreh, bacaan al-Quran secara berjemaah dan qiamullail manakala solat sunat Aidilfitri dibenarkan tanpa penjarakan fizikal dengan dirapatkan saf.

“Kehadiran jemaah bagi aktiviti bulan Ramadan dan solat sunat Hari Raya di masjid dan surau dibenarkan kepada jemaah lelaki dan perempuan termasuk kanak-kanak berumur tujuh tahun dan ke atas,” katanya.

Katanya, umat Islam di negeri ini turut dibenarkan menziarahi tanah perkuburan dan solat jenazah boleh dilaksanakan tanpa penjarakan fizikal dengan dirapatkan saf.

Bagaimanapun, katanya, semua pelaksanaan aktiviti di masjid dan surau perlu mematuhi prosedur operasi standard (SOP) bagi mengekang penularan COVID-19 termasuk jemaah diwajibkan memakai pelitup muka, mendaftarkan kehadiran melalui aplikasi MySejahtera atau ditulis dalam buku disediakan pihak jawatankuasa.

Jemaah yang bergejala seperti demam, batuk dan selsema tidak dibenarkan hadir ke masjid atau surau, katanya.


Tajikistan didakwa bantu China tindas Uyghur?

XINJIANG, 6 Zulkaedah 1442H, Khamis –Peguam bagi Uyghur mengemukakan bukti baharu kepada Mahkamah Jenayah Antarabangsa (ICC), bahawa Tajikistan telah bekerjasama dengan China dalam penindasan etnik muslim itu.

Menurut laporan Radio Free Europe/ Radio Liberty (RFE/RL), Peguam, Rodney Dixon berkata, pemerintah Tajikistan telah menghantar orang Uyghur ke China, di mana mereka bakal ditahan dan ditindas.

Dixon berkata, bukti berkenaan diserahkan kepada jaksa ICC pada 10 Jun yang menyatakan bahawa anggota Biro Keselamatan Awam China yang berkunjung ke Tajikistan, mengarahkan polis di negara itu melakukan serbuan di kawasan kediaman dan tempat kerja orang Uyghur.

“Orang Uyghur yang tidak memiliki dokumen sah kemudian dihantar pulang ke China oleh pihak berkuasa China dalam kumpulan kecil hingga 10 orang bagi mengelakkan pemerhatian antarabangsa.

“Siaran akhbar juga memberi angka yang mengejutkan, di mana bukti yang dikumpulkan menunjukkan bahawa selama 10 hingga 15 tahun terakhir, jumlah orang Uyghur yang tinggal di Tajikistan telah dikurangkan dari kira-kira 3,000 menjadi 100, dan kebanyakan orang Uyghur meninggalkan Tajikistan dari 2016 hingga 2018.

Sementara itu, Radio Free Asia melaporkan bahawa pada bulan Ogos 2019, sekurang-kurangnya tiga etnik Uyghur dari Turki dihantar pulang ke China melalui Tajikistan.

Dalam perkembangan sama, pasukan undang-undang untuk kumpulan Uyghur pada awalnya mengemukakan aduan mereka kepada pendakwa raya ICC pada Julai 2020, namun bukti lebih lanjut diperlukan bagi memulakan siasatan.

Pemerintah Turkistan Timur di laman web Exile berkata, bukti baharu yang diserahkan pada 10 Jun itu menunjukkan bahawa pihak pengadilan memiliki bidang kuasa untuk memulakan penyiasatan kekejaman China terhadap etnik Uyghur.

Tambahan pula, China bukan anggota ICC yang berdaftar dan kemungkinan untuk mahkamah memulakan penyiasatan adalah sangat tinggi. -Agensi


‘Perang’ menentang COVID-19 belum berakhir

BANGI, 20 Ramadan 1443H, Jumaat – Vaksinasi dan suntikan dos penggalak bukan tiket untuk masyarakat bergerak bebas tanpa mematuhi peraturan COVID-19.

Pensyarah Institut Pengajian Sains Sosial, Universiti Putra Malaysia (UPM) Prof Madya Dr Haliza Abdul Rahman menegaskan bahawa orang ramai masih perlu memakai pelitup muka dan menjaga penjarakan fizikal.

Katanya, ada negara membuat ‘naratif palsu’ mengenai pandemik sudah berakhir kerana kadar vaksinasi tinggi dan tahap kematian akibat COVID-19 rendah, walhal realiti menunjukkan sebaliknya.

“Realitinya, kemunculan Omicron dan Omicron XE adalah peringatan walaupun ramai antara kita menganggap ‘perang’ menentang COVID-19 sudah selesai, hakikatnya ia belum berakhir,” katanya menulis di Berita Harian.

Berdasarkan laporan Pertubuhan Kesihatan Sedunia (WHO), Prof Haliza berkata, varian Omicron dan terkini Omicron XE lebih berbahaya, terutama bagi mereka belum menerima vaksin.

Katanya, lonjakan kes jangkitan global menunjukkan ia lebih mudah disebarkan berbanding varian Delta yang lebih dominan sebelum ini.

“Lebih membimbangkan, daripada sejuta kes dilaporkan kepada WHO, berjuta-juta lagi kes tidak direkodkan. Diakui vaksin dikenal pasti berkesan untuk mencegah kematian akibat COVID-19 dan kesan penyakit teruk, tetapi ia masih tidak dapat menghalang penularan sepenuhnya.

“Apatah lagi masih ramai masyarakat dunia terutama di negara miskin dan mundur atas pelbagai kekangan masih belum berpeluang menerima vaksinasi.

“Menuju fasa endemik, iaitu belajar untuk hidup dengan virus, ini tidak bermakna kita boleh atau harus menerima jumlah kematian yang masih lagi direkodkan tinggi,” katanya.

Justeru katanya, WHO menyasarkan sekurang-kurangnya 70 peratus penduduk di setiap negara, divaksin menjelang pertengahan tahun ini.

Bagaimanapun, Prof Haliza berkata, terdapat 90 negara lagi belum mencapai kadar 40 peratus, dengan 36 daripadanya masih kurang daripada 10 peratus.

Di Afrika khususnya, lebih 85 peratus belum menerima walaupun satu dos vaksin.

“Ini menunjukkan dunia tidak bersedia menamatkan fasa akut pandemik melainkan kita menutup jurang besar ini. WHO turut menegaskan masih lama untuk pandemik COVID-19 selesai, walaupun pelbagai usaha dilakukan sejak dua tahun lalu.

“Tambahan pula, kadar perebakan virus masih terlalu intensif selepas tiga tahun pandemik, meskipun ada trend penurunan. Coronavirus masih dan terus bermutasi dan berlipat ganda di sesetengah negara ditambah masalah pengagihan vaksin, ujian serta rawatan yang ia amat diperlukan bagi meminimumkan penularan dan kematian.

“Selain itu, penurunan kadar ujian COVID-19 akibat jumlah kes semakin rendah dan kebanyakan negara melonggarkan sekatan, menyumbang kekurangan data terkini mengenai ancaman pandemik pada peringkat global,” katanya.

Pautan berkaitan;


PN semakin diterima rakyat menjelang PRU15: Muhyiddin

BANGI, 3 Zulhijjah 1443H, Ahad – Pengerusi Perikatan Nasional (PN), Tan Sri Muhyiddin Yassin yakin gabungan tersebut semakin diterima dan mendapat sokongan padu daripada rakyat menjelang Pilihan Raya Umum ke-15 (PRU15).

Kehadiran lebih 30,000 orang sehingga padang Majlis Daerah Tanah Merah bertukar menjadi lautan manusia ketika PN dilancarkan secara rasmi di Kelantan, semalam menjadi bukti penerimaan rakyat terhadap parti tersebut.

“Saya difahamkan orang ramai mula memenuhi kawasan ini sejak pagi lagi dengan pihak penganjur menyediakan pelbagai aktiviti untuk masyarakat Parlimen Tanah Merah.

“Pemandangan ini pada saya boleh dianggap sebagai luar biasa lebih-lebih lagi majlis ini diadakan di luar musim pilihan raya.

“Jumlah kehadiran yang begitu ramai seumpama ini biasa hanya dapat dilihat sewaktu kempen ketika pilihan raya sahaja, tetapi semalam orang ramai membanjiri kawasan padang awam ini bagi menyaksikan program bersejarah ini,” katanya dalam kenyataan, hari ini.

Muhyiddin berkata, kehadiran rakyat di negeri dengan jolokan ‘Serambi Mekah’ itu menjadi bukti penerimaan rakyat kepada PN yang matlamat perjuangannya adalah mewujudkan kerajaan yang bersih dan bebas daripada penyelewengan dan rasuah, selain sentiasa prihatin terhadap nasib hidup rakyat.

“Kesepakatan dan hubungan erat yang terjalin menjadi petanda yang cukup baik bagi PN untuk berhadapan PRU15 tidak lama lagi.

“InsyaAllah, kesepakatan yang dapat dilihat antara parti-parti komponen PN terutamanya Parti Pribumi Bersatu Malaysia (Bersatu) dan PAS di negeri Kelantan akan terus memperkukuhkan PN dan mencetus gelombang sokongan padu rakyat kepada PN di seluruh negara,” katanya.


RON97 naik 1 sen

BANGI, 24 Jamadilawal 1443H, Rabu – Harga runcit petrol RON97 naik 1 sen seliter kepada RM3.00 seliter bermula tengah malam ini, menurut Kementerian Kewangan dalam kenyataan.

Sementara bagi produk petrol RON95 dan diesel masing-masing kekal pada paras RM2.05 seliter dan RM2.15 seliter.

Berdasarkan penetapan harga runcit produk petroleum secara mingguan menggunakan formula Automatic Pricing Mechanism, harga runcit itu berkuatkuasa bagi tempoh 30 Disember 2021 hingga 5 Januari 2022.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Walaupun sebenarnya harga pasaran sebenar bagi kedua-dua produk telah meningkat melebihi paras siling yang telah ditetapkan.

“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya.


Etnik Uyghur di Turki gesa boikot Sukan Olimpik Beijing

ISTANBUL, 21 Jamadilakhir 1443H, Isnin – Puluhan etnik Islam Uyghur menggesa memboikot Sukan Olimpik Musim Sejuk bulan depan di Beijing susulan layanan China terhadap golongan minoriti itu.

Penunjuk perasaan berkumpul di luar bangunan Jawatankuasa Olimpik Turki di bandar itu, mengibarkan bendera biru-putih pergerakan kemerdekaan Turkestan Timur.

“China hentikan pembunuhan beramai-ramai, China tutup kem,” laung penunjuk perasaan malah ada yang mengangkat sepanduk bertulis ‘Hentikan Sukan Olimpik Genosid’.

“Dunia, negara Turki dan negara Islam perlu sedar. China sedang melakukan pembunuhan beramai-ramai sekarang.

“Mereka menipu orang. Kami mahu Sukan Olimpik ini diboikot secepat mungkin,” kata penunjuk perasaan, Abdurrahman Taymaz.

Pihak berkuasa China didakwa memudahkan kerja buruh paksa dengan menahan kira-kira sejuta orang Uyghur dan minoriti Islam yang lain di kem sejak 2016.

China pada mulanya menafikan kem itu wujud, namun sejak itu berkata, ia adalah pusat vokasional dan direka bagi memerangi ekstremisme.

Negara republik itu menafikan semua tuduhan penderaan.

Sukan Olimpik Beijing bermula pada 4 Februari.

Kira-kira 50,000 orang Uyghur dipercayai menetap di Turki, Diaspora Uyghur terbesar di luar Asia Tengah.

Bulan lalu, 19 etnik Uyghur memfailkan aduan jenayah dengan pendakwa raya Turki terhadap pegawai China, mendakwa mereka melakukan pembunuhan beramai-ramai, penyeksaan, rogol dan jenayah kemanusiaan.

Uyghur yang tinggal di Turki mengkritik pendekatan Ankara terhadap China.

Menteri Luar, Mevlut Cavusoglu berkata, bulan ini beliau menyampaikan ‘pandangan, jangkaan dan sensitiviti’ Turki mengenai Uyghur kepada rakan sejawatannya dari China ketika perbincangan di Beijing.

Pakar Pertubuhan Bangsa-Bangsa Bersatu (PBB) dan kumpulan hak asasi manusia menganggarkan lebih sejuta orang – terutamanya dari Uyghur dan minoriti Islam lain – ditahan dalam beberapa tahun kebelakangan ini di kem di Xinjiang. – Agensi


Kes Zahid: Gerakan tuntut penjelasan PM, Jabatan Peguam Negara

BANGI, 19 Safar 1445H, Selasa – Parti Gerakan menuntut kerajaan pimpinan Datuk Seri Anwar Ibrahim dan Jabatan Peguam Negara memberikan penjelasan berhubung keputusan Mahkamah Tinggi melepaskan tanpa membebaskan (DNAA) Datuk Seri Ahmad Zahid Hamidi daripada semua 47 pertuduhan.

Presidennya, Datuk Dr Dominic Lau Hoe Chai berkata, Anwar perlu memberi penjelasan berikutan pernah berjanji kepada rakyat untuk tidak bertolak ansur dengan perasuah sebelum ini.

“Gerakan mengecam keputusan tersebut sekiranya terdapat campur tangan kerajaan dalam proses kehakiman dan melepaskan Ahmad Zahid daripada pertuduhan rasuah.

“Keputusan pihak pendakwaan dan kerajaan bukan sahaja mengkhianati kepercayaan rakyat, tetapi juga merupakan tingkah laku anti-demokratik dalam menyalahgunakan kuasa,” katanya dalam kenyataan hari ini.

Katanya, keputusan ‘melepaskan’ Zahid hanya akan menyebabkan kredibiliti sistem kehakiman negara akan tercalar.

Ini sekali gus menyebabkan rakyat tidak lagi menghormati dan mempercayai sistem berkenaan, katanya.

Dominic turut menegaskan, pihaknya akan bersama Perikatan Nasional (PN) bagi memantau perkembangan kes Ahmad Zahid demi menegakkan kedaulatan undang-undang dan keadilan di negara ini.

Semalam, Ahmad Zahid dilepaskan tanpa dibebaskan oleh mahkamah Tinggi Kuala Lumpur atas 47 pertuduhan pecah amanah, rasuah dan pengubahan wang haram membabitkan puluhan juta ringgit dana milik Yayasan Akalbudi.

Hakim Datuk Collin Lawrence Sequerah memutuskan demikian selepas membenarkan permohonan Timbalan Pendakwa Raya, Datuk Mohd Dusuki Mokhtar yang memaklumkan Jabatan Peguam Negara ingin memberhentikan semua prosiding terhadap Ahmad Zahid selepas 77 hari dibicarakan.


PAS komited perkasa MN, pertahan PN

KUALA LUMPUR, 21 Rejab 1442H, Jumaat – PAS hari ini tampil di celah-celah konflik antara Parti Pribumi Bersatu Malaysia (Bersatu) dan UMNO, menzahirkan komitmen untuk terus memantapkan kerjasama sedia ada antara ketiga-tiga parti utama yang membentuk Perikatan Nasional (PN) berkenaan dan menolak sebarang bentuk penjajaran baharu melibatkan Pakatan Harapan (PH) atau sekutunya.

Selain meneruskan agenda memperkukuh perpaduan ummah yang menjadi asas kerjasama PN, Setiausaha Agung PAS Datuk Seri Takiyuddin Hassan berkata pihaknya sedia mempertegaskan usaha memperkasa Muafakat Nasional, sekali gus mempertahan PN di semua peringkat.

“PAS juga mengambil ketetapan menolak sebarang usaha mana-mana pihak yang boleh merungkai perpaduan ummah yang telah sedia terjalin,” katanya dalam kenyataan hari ini.

Takiyuddin yang juga Menteri di Jabatan Perdana Menteri (Parlimen dan Undang-undang) berkata ketetapan ini diambil memandangkan isu kerjasama semua parti politik Melayu amat penting dalam konteks masa depan politik negara.

Beliau berkata pihaknya mengikuti secara dekat perkembangan hubungan kerjasama parti-parti yang membentuk kerajaan PN dan beberapa pertemuan pihaknya dengan kedua-dua parti rakan PAS berkenaan diketuai Presiden PAS Datuk Seri Abdul Hadi Awang telah diadakan termasuk dengan Presiden Bersatu Tan Sri Muhyiddin Yassin, semalam.

“PAS amat yakin segala perbezaan, pertikaian serta salah faham yang wujud dapat diselesaikan dan diharmonikan pimpinan parti-parti atas dasar ukhuwah dan kekeluargaan demi agenda kepentingan negara dan rakyat yang lebih besar.

“Pada masa sama PAS turut menekankan buat masa ini sewajarnya semua pihak memberikan sepenuh perhatian bagi menjayakan langkah-langkah diambil kerajaan dalam usaha memerangi wabak COVID-19 dan pemulihan semula ekonomi negara dengan sebaiknya,” katanya.

Takiyuddin berkata PAS juga komited terus memantapkan hubungan dengan rakan-rakan sekutu lain di bawah PN demi kelangsungan pemerintahan negara yang diterima baik majoriti besar rakyat. – Bernama


Hasil kajian asal usul COVID-19 di China akan didedah kepada umum

BEIJING, 1 Jamadilakhir 1442H, Khamis – Sekumpulan saintis antarabangsa terdiri pakar dari 10 buah negara dan institut tiba di China untuk bersama-sama pakar tempatan bagi menjalankan kajian saintifik mengenai asal usul COVID-19 bermula hari ini (Khamis).

Jurucakap Pertubuhan Kesihatan Sedunia (WHO), Dr Margaret Harris ketika diwawancara wartawan CGTN telah memberikan butiran terperinci mengenai kandungan dan skala kajian yang akan dijalankan pasukan tersebut.

Menurut beliau, pihaknya akan mendalami kajian tentang kes COVID-19 yang terawal ditemui di Wuhan dan pelbagai spesies haiwan yang mungkin terlibat wabak sambil menggunakan kaedah penyelidikan seperti serum darah makmal dan antibodi.

Katanya, kajian secara teliti oleh pasukan kali ini memerlukan masa lebih panjang selain itu saintis akan berkongsi hasil keputusan serta data, melaksanakan sumbang saran, dan mengemukakan beberapa hipotesis penyelidikan .

Tambah beliau, lawatan ke China ini tidak mempunyai kaitan dengan politik, sama seperti yang dimaklumkan Ketua Pengarah WHO sebelum ini. – Bernama


Pegawai kanan AS letak jawatan, tak mahu subahat dengan Israel

WASHINGTON, 4 Rabiulakhir 1445H, Khamis – Seorang pegawai kanan Jabatan Negara Amerika Syarikat (AS), Josh Paul meletak jawatan tanda protes terhadap tindakan negara itu membekalkan senjata kepada tentera Israel.

Keputusan itu juga dibuat ekoran percanggahan dasar Presiden AS, Joe Biden yang menyokong jenayah genosid Israel ke atas Semenanjung Gaza.

Paul yang berkhidmat selama 11 tahun dalam biro hal ehwal politik-tentera berkata, peletakan jawatan itu dilakukan sebagai sebahagian daripada penentangan dalaman yang kuat terhadap sokongan padu diberikan pentadbiran Biden kepada sekutu terdekatnya di Timur Tengah itu.

Menerusi notis peletakan jawatannya di akaun Linkedln, Paul berkata, dia tidak boleh menyokong lebih banyak bantuan ketenteraan AS kepada Israel.

Dia bimbang negara itu mengulangi kesilapan lalu dan menegaskan enggan menjadi sebahagian daripada sejarah itu.

Paul turut menegaskan tidak mahu lagi meneruskan pekerjaan yang menyumbang kepada pembunuhan orang awam Palestin.

Tegasnya, bantuan ketenteraan AS kepada Israel memberi negara haram itu ‘lampu hijau’ untuk melakukan apa sahaja yang dimahukan terhadap Gaza, tanpa mengira kerugian orang awam.

“Respons pentadbiran ini – dan sebahagian besar Kongres juga – adalah tindak balas impulsif yang dibina berdasarkan pengesahan berat sebelah, kemudahan politik, kebankrapan intelektual, dan inersia birokrasi,” kata Paul dalam catatannya di LinkedIn.

Terdahulu, Biden mempertahankan hak Israel kononnya atas dasar melindungi diri dan mendakwa memahami ‘kemarahan melampau’ untuk bertindak balas terhadap Gaza di sebalik serangan 7 Oktober.

Tetapi dia mendakwa: “Saya memberi amaran kepada anda (Israel) semasa anda merasakan kemarahan itu: jangan termakan olehnya. Selepas 9/11, kami marah di Amerika Syarikat. Semasa kita mengejar keadilan, kita juga melakukan kesilapan,” katanya.

Israel kemudian mendakwa, menerima permintaan Biden untuk membenarkan bantuan ke Semenanjung Gaza yang dikepung melalui Mesir selepas kebimbangan yang semakin meningkat mengenai bekalan yang terhad dan amaran mengenai krisis kemanusiaan.

Bagaimanapun, bantuan itu terhad kepada makanan, air dan ubat-ubatan dan tidak boleh digunakan oleh Hamas, kata pejabat Perdana Menteri, Benjamin Netanyahu.- Agensi


Guru perlu terima polisi PBS dengan hati terbuka: Kongres

BANGI, 4 Zulkaedah 1443H, Sabtu – Para guru perlu menerima polisi pentaksiran berasaskan sekolah (PBS) dengan hati terbuka serta ikhlas melaksanakannya bagi menjamin pengembangan pembelajaran pelajar baik tanpa tekanan kepada peperiksaan.

Bahkan, Kementerian Pendidikan (KPM), Jabatan Pendidikan Negeri dan Pejabat Pendidikan Daerah perlu menjadikan PBS fokus utama mereka ketika mesyuarat serta gerak kerja membimbing pentadbir sekolah serta guru-guru dalam kelas.

Presiden Kesatuan Kebangsaan Guru-Guru Dalam Perkhidmatan Pelajaran Malaysia (Kongres), Jasni Md Kechik menyuarakan saranan itu berkata, pihak berkenaan perlu mengamalkan tindakan pembetulan dan pencegahan serta-merta bagi menjamin kualiti pelaksanaan PBS di sekolah.

Katanya, banyak isu dan persoalan yang perlu dirungkaikan daripada segi pelaksanaan PBS oleh KPM.

“Bagi merealisasikan polisi Kementerian Pendidikan ini, Kongres berharap satu penataran yang teliti dan jelas perlu diberi kepada warga pendidik sama ada yang berada dalam bidang pentadbiran dan dalam kelas,” katanya dipetik Utusan Malaysia, hari ini.

Khamis lalu, KPM memutuskan untuk memansuhkan Pentaksiran Tingkatan Tiga (PT3) mulai tahun ini serta mengambil pendekatan memperkasakan PBS melalui Ujian Akhir Sesi Akademik.

Dengan pemansuhan PT3 yang diguna pakai sejak 2014 mulai tahun ini, PBS yang mengandungi tiga komponen, iaitu Pentaksiran Bilik Darjah (PBD), Pentaksiran Aktiviti Jasmani Sukan dan Kokurikulum (PAJSK) serta Pentaksiran Psikometrik (PPsi) dimantapkan.

Pendekatan baharu yang diperkenalkan adalah pentaksiran sumatif, iaitu penilaian murid mengikut tahun dan tingkatan.

Ia membabitkan murid Tahun 4, 5, 6 serta pelajar Tingkatan 1, 2 dan 3 yang akan dilaksanakan bermula pada sesi akademik 2022/2023.


Safiey dan ‘live’ Instagram: Peranan ibu bapa

RATA-rata berita pada 10 dan 11 Jun melaporkan pihak polis telah membuka siasatan terhadap pemilik akaun Instagram dikenali sebagai ‘safieyillias94’ dan ‘pipinatasha’ yang didakwa membuat komunikasi lucah dan amang seksual dengan kanak-kanak di bawah umur selepas menerima laporan daripada seorang pensyarah universiti awam.

Inilah realiti masyarakat yang mana saya sifatkan sebagai masalah ummah.

Salah satu puncanya apabila hilangnya rasa malu dalam diri kita.

Dalam hadis yang diriwayatkan Imam Muslim melalui sahabat Abu Mas’ud bahwa Rasulullah ﷺ bersabda :

إِنَّ مِمَّا أَدْرَكَ النَّاسُ مِنْ كَلَامِ النُّبُوَّةِ الأُوْلى إِذَا لَمْ تَسْتَحْيِ فَاصْنَعْ مَا شِئْتَ

“Sesungguhnya yang diperoleh manusia dari ucapan kenabian yang pertama adalah jika kamu tidak mempunyai rasa malu, maka berbuatlah sesukamu.” (H.R. Muslim)

Dari berita yang dilaporkan serta gambar yang dipaparkan, saya boleh katakan, sesi ‘live’ itu memaparkan adegan yang tidak sesuai, pada orang yang tidak sesuai, pada masa yang tidak sesuai dengan pakaian yang tidak sesuai.

Sesungguhnya niat tidak menghalalkan cara. Sepatutnya setiap dari kita bertanggungjawab untuk menonjolkan sikap yang baik seterusnya mendidik generasi muda supaya terhindar daripada perkara mungkar!

Apa yang dilakukan oleh pemilik akaun adalah tetap jenayah khususnya kepada kanak-kanak walau apa jua hasil siasatan yang dikeluarkan!

Cakna ibu bapa

Caknakah ibu bapa terhadap apa yang anak-anak kita lakukan dan dengan siapa berkawan.

Pernahkah ibu bapa melihat apa yang terpamer di akaun FB, IG dan Twitter anak-anak?

Berapa ramai dari kalangan generasi kita mempamerkan adegan dan pakaian yang tidak sopan tanpa segan silu. Malah, ada yang ber’live’ dari bilik tidur sambil berbaring. Tempat yang satu ketika dahulu adalah privasi, kini siapa saja boleh ‘memasukinya’.

Adakah ia satu normalisasi yang kita tidak patut risaukan?

Pendidikan seksualiti

Sudahkah ibu bapa berperanan dalam menerangkan hal pendidikan seksual yang betul sebelum anak-anak belajar dari sumber yang songsang?

Selain itu, ibu bapa perlu sedar usaha licik pro LGBT untuk menormalisasi golongan ini dalam masyarakat sehingga anak-anak kita rasa ‘ok’ terhadap sebarang tindakan mereka. Adakah kita rasa ‘ok’ apabila maknyah berpakaian seksi?

Kita perlu mendidik generasi kita untuk faham agama yang sebenar, tahu membezakan yang salah dan benar serta tahu tindakan yang perlu dilakukan jika terjebak atau menjadi mangsa.

Tahniah kepada pensyarah yang telah membuat laporan polis. Ia menunjukkan satu keprihatinan sebagai salah seorang ahli komuniti yang tidak senang duduk dengan isu yang berlaku.

Sama-sama kita cakna dan berdoa semoga generasi kita terpelihara daripada perkara-perkara mungkar.

Atiqah Ahmad Zain
Ketua BKM Kajang
AJK ReproAlert


Peruntukan untuk JASA dikurangkan RM45 juta

KUALA LUMPUR, 24 Rabiulakhir 1442H, Khamis – Persidangan Dewan Rakyat hari ini meluluskan usul pengurangan peruntukan bagi perluasan Jabatan Hal Ehwal Khas (JASA) berjumlah RM45 juta daripada RM81.5 juta seperti yang diperuntukkan dalam Belanjawan 2021.

Yang Dipertua Dewan Rakyat, Datuk Azhar Azizan Harun mengumumkan usul itu dipersetujui dengan suara majoriti selepas dibahas enam Ahli Parlimen masing-masing tiga daripada blok pembangkang dan penyokong kerajaan.

Usul itu dicadang Timbalan Menteri Kewangan Datuk Abd Rahim Bakri sebelum giliran perbahasan Rang Undang-Undang Perbekalan 2021 peringkat jawatankuasa bagi Kementerian Komunikasi dan Multimedia (KKMM).

Beliau mengemukakan usul pindaan terhadap peruntukan berjumlah RM164,151,656,800 kepada RM164,106,656,800 dalam Fasal 2 Rang Undang-Undang Perbekalan 2021.

“Pindaan ini berbangkit daripada pengurangan jumlah wang yang diperuntukkan bagi maksud mengurangkan sebanyak RM45 juta daripada jumlah yang diperuntukkan di bawah butiran perluasan Jasa Kementerian Komunikasi dan Multimedia (KKMM),” katanya. – Bernama


‘Parti enggan bubar DUN sebenarnya tamak kuasa’

BANGI, 14 Rabiulawal 1444H, Selasa – Presiden UMNO, Datuk Seri Ahmad Zahid Hamidi menolak tuduhan Barisan Nasional (BN) tamak kuasa kerana meminta Pilihan Raya Umum Ke-15 (PRU15) diadakan.

Sebaliknya, Zahid – yang masih berdepan pertuduhan mahkamah – menganggap gabungan politik tamak kuasa hanyalah sesuai untuk parti yang enggan membubarkan Dewan Undangan Negeri (DUN) demi untuk mempertahankan kuasa mereka.

Beliau menyifatkan parti yang enggan menyerahkan kembali hak dan mandat rakyat untuk memilih sebuah kerajaan baharu adalah kerana bimbang tidak dapat kekal memerintah.

“Sanggup menyebabkan pembaziran untuk mengadakan Pilihan Raya Negeri (PRN) secara berasingan gara-gara khuatir akan kehilangan kuasa.

“BN jika tamak kuasa seperti mereka boleh tidak membenarkan negeri yang ditadbirnya tidak membubarkan DUN, namun bukan itu tujuan politik BN,” katanya dalam kenyataan, hari ini.

Ahmad Zahid berkata, naratif ‘BN tamak kuasa’ adalah dalil baharu yang bertujuan mencipta persepsi jahat terhadap parti itu dan terpesong jauh daripada kebenaran mengenai tujuan sesebuah pilihan raya.

“Pertamanya, sesebuah pilihan raya termasuk PRU15 bermaksud menyerahkan kembali hak dan mandat kepada rakyat untuk memilih sebuah kerajaan baharu.

“Pilihan raya umum, kecil mahupun negeri adalah sebuah proses demokrasi melalui peti undi yang boleh disertai mana-mana parti politik atau individu yang layak,” katanya.

Beliau berkata, PRU15 bukan ‘upacara’ menyerahkan kuasa pentadbiran negara kepada BN tanpa ada pertandingan, sebaliknya sebuah proses undian rakyat yang menentukan.

“Justeru, dimanakah yang dikatakan BN tamak kuasa sedangkan yang berlaku pada PRU15 adalah rakyat diberi mandat dan kuasa sepenuhnya untuk menentukan masa depan negara.

“Alasan risiko ‘banjir besar’ juga sudah tidak lagi relevan sekiranya SPR menetapkan PRU15 berlangsung sebelum pertengahan November depan.

“Rakyat perlu menolak gabungan tamak kuasa terbabit yang jelas tidak peduli masa depan rakyat dan negara kecuali kepentingan politik mereka,” katanya.


Anti-Islam Denmark makin ekstrem, bakar al-Quran depan 4 kedutaan

COPENHAGEN, 25 Muharram 1445H, Sabtu – Walaupun mendapat kecaman meluas masyarakat antarabangsa, serangan terhadap kitab suci al-Quran masih diteruskan oleh kumpulan anti-Islam dan ultranasionalis Denmark, Danske Patrioter pada Jumaat.

Perbuatan kali ini lebih ekstrem apabila kumpulan berkenaan sekali lagi bertindak membakar al-Quran di hadapan kedutaan Pakistan, Algeria, Indonesia dan Maghribi, serta di sebuah masjid di Copenhagen.

Pelaku turut melaungkan slogan anti-Islam ketika tindakan provokasi itu, yang disahkan berlangsung di bawah perlindungan polis Denmark.

Bagaimanapun, video yang dikongsi oleh kumpulan itu di Facebook sebelum ini telah dihadkan.

Beberapa bulan kebelakangan ini, perbuatan membakar, mencemarkan atau cubaan melakukan demikian berulang kali terjadi oleh tokoh serta kumpulan Islamofobia, terutamanya di negara Eropah Utara dan Nordik sehingga menimbulkan kemarahan negara Islam.- Agensi


PAS cari jalan ulang kerajaan tebuk atap, dakwa Puad

BANGI, 29 Safar 1445H, Jumaat – Ahli Majlis Kerja Tertinggi (MKT) UMNO, Datuk Dr Mohd Puad Zarkashi secara sinis menggesa Himpunan Aman Selamatkan Malaysia yang dirancang sempena Hari Malaysia, esok (16 September) dibenarkan berlangsung.

Tunjuk perasaan itu antara lain memprotes isu melepas tanpa dibebas (DNAA) Presiden UMNO Zahid Hamidi serta isu-isu semasa.

“Besok Pemuda Perikatan Nasional (PN) berdegil untuk terus berdemonstrasi isu DNAA Zahid.

“Elok Polis Diraja Malaysia (PDRM) benarkan sahaja. Bagi mereka berhimpun di Padang Merbok atau Stadium Titiwangsa. Biar PN buat di tempat yang tidak ganggu lalu lintas dan orang awam.

“Tetapi PN mahu demo yang panas dan kecoh. Sebab itu mesti buat di Kampung Baru. PN tidak mahu demonstrasi syok sendiri,” katanya dalam tulisan di Facebook, hari ini.

Himpunan Aman Selamatkan Malaysia yang dijadualkan Sabtu ini, akan bermula dari Masjid Jamek Kampung Baru, Kuala Lumpur.

Bagaimanapun, Pengarah Jabatan Siasatan Jenayah Bukit Aman, Datuk Seri Mohd Shuhaily Mohd Zain berkata, penganjur didapati tidak mematuhi sepenuhnya peruntukan yang dikehendaki di bawah Akta Perhimpunan Aman (APA) 2012.

Katanya, pihak penganjur gagal memberikan butiran lengkap ketika menyerahkan notis pemberitahuan mengenai penganjuran himpunan tersebut.

Namun, PDRM tidak mahu bertindak keterlaluan dan akan menyediakan keanggotaan bagi memastikan keselamatan dan ketenteraman awam sentiasa terpelihara.

Sementara itu, Puad mendakwa, PN sebenarnya mahu konflik terus berlaku.

“Mereka tidak mahu kerajaan stabil agar kerajaan tebuk atap akan berulang.

“Menunggu Pilihan Raya Umum (PRU) empat tahun lagi terlalu lama. Pemimpin PAS seronok duduk dalam kerajaan pusat dan jadi menteri. Sebab itu demo ini inisiatif PAS,” katanya.


Timbalan Presiden UMNO, Setiausaha Agung DAP dan tiga MB antara calon berdepan saingan satu lawan satu

KUALA LUMPUR, 11 Muharam 1445H, Sabtu – Timbalan Presiden UMNO, Datuk Seri Mohamad Hasan dan Setiausaha Agung DAP, Anthony Loke Siew Fook antara nama besar yang berdepan pertandingan satu lawan satu di kawasan ditandingi pada Pilihan Raya Negeri (PRN) bulan depan.

Mohamad, yang juga Menteri Pertahanan, akan mempertahankan kerusi Dewan Undangan Negeri (DUN) Rantau atas tiket Barisan Nasional (BN) bagi penggal kelima sejak 2004 berhadapan calon Perikatan Nasional (PN) dari PAS, Timbalan Yang Dipertua PAS Rembau, Rozmal Malakan.

Loke (PH-DAP), yang juga Menteri Pengangkutan, berdepan Rosmadi Arif (PN-Bersatu) bagi mempertahankan kerusi Chennah, yang dipegangnya sejak pilihan raya umum 2013.

Sementara itu, tiga Menteri Besar berdepan saingan satu lawan satu iaitu Menteri Besar Kelantan Datuk Ahmad Yakob (PN-PAS) yang dicabar Zamakh Sari Ibrahim (PH-PKR) di Pasir Pekan, Menteri Besar Kedah Muhammad Sanusi Md Nor (PN-PAS) bertembung Datuk Muhamad Khizri Abu Kassim (PH-BN) di Jeneri manakala Menteri Besar Terengganu Datuk Seri Dr Ahmad Samsuri Mokhtar ditentang Suhaimi Sulaiman (PH-Amanah) di Ru Rendang.

Turut berdepan saingan satu lawan satu ialah Ketua Menteri Pulau Pinang, Chow Kon Yeow (PH-DAP) yang dicabar H’ng Khoon Leng (PN-Gerakan), bagi mempertahankan kerusi Padang Kota yang dipegangnya selama tiga penggal sejak 2008.

Menteri Besar Selangor, Datuk Seri Amirudin Shari (PH-PKR) menghadapi pertandingan tiga penjuru bagi mempertahankan kerusi Sungai Tua setelah dicabar Muhammad Hanif Jamaluddin (PN-PAS) dan Suman Gopal, calon Bebas.

Menteri Besar Negeri Sembilan, Datuk Seri Aminuddin Harun (PH-PKR) berdepan saingan empat penjuru untuk mempertahankan kerusi Sikamat yang diwakilinya sejak 2008. Beliau dicabar Ahmad Raihan Muhamad Hilal (PN-Bersatu) dan calon Bebas iaitu Bujang Abu dan Mohammed Hafiz Baharudin.

Sementara itu, Pilihan Raya Kecil (PRK) Parlimen Kuala Terengganu menyaksikan pertandingan satu lawan satu antara Datuk Ahmad Amzad Mohamed @ Hashim (PN-PAS) yang memenangi kerusi itu pada pilihan raya lepas sebelum Mahkamah Pilihan Raya Terengganu membatalkan kemenangan itu, berhadapan Ketua Cabang PKR Kuala Terengganu Azan Ismail atas tiket PH.

Bagi PRN dan PRK berkenaan, tempoh berkempen ditetapkan selama 14 hari bermula hari ini selepas pengisytiharan calon-calon yang layak bertanding dan akan berakhir pada 11.59 malam, 11 Ogos. – Bernama


Seorang lagi direman kes kemuka penyata akaun bank syarikat palsu

ALOR SETAR, 13 Jamadilakhir 1443H, Ahad – Seorang lagi individu yang merupakan pemilik syarikat ditahan reman empat hari bermula hari ini bagi membantu siasatan berhubung kes mengemukakan penyata akaun bank syarikat yang mengandungi butiran palsu pada 2018 dan 2019.

Menurut sumber Suruhanjaya Pencegahan Rasuah Malaysia (SPRM), reman terhadap lelaki berusia 46 tahun itu dibenarkan oleh Majistret Nur Nabilah A. Zainudin selepas SPRM membuat permohonan di Ibu Pejabat Polis Daerah Dang Wangi, Kuala Lumpur pagi tadi.

Difahamkan, suspek dipercayai telah mengemukakan penyata akaun bank syarikat yang mengandungi butiran palsu kepada sebuah syarikat pembersihan di Wilayah Utara untuk memasuki tender pada 2018 dan 2019.

Sumber memaklumkan lelaki itu ditahan pada kira-kira 3.30 petang semalam di Pejabat SPRM Kuala Lumpur ketika hadir memberikan keterangan sekali gus menjadikan seramai 18 individu telah direman setakat ini berkaitan kes tersebut.

Pengarah SPRM Kedah, Datuk Shaharom Nizam Abd Manap mengesahkan penahanan itu dan berkata, kes disiasat mengikut Seksyen 18 Akta SPRM 2009.

Pada 12 Jun lepas, media melaporkan sebanyak 25 syarikat dikenal pasti terbabit dalam kes mengemukakan penyata akaun bank yang mengandungi butiran palsu kepada sebuah syarikat pembersihan di sini antara 2018 dan 2019.

Sumber SPRM dipetik sebagai berkata, semua syarikat dipercayai melakukan perbuatan itu bagi melayakkan mereka mendapatkan kontrak bernilai lebih RM60 juta daripada syarikat pembersihan berkenaan. – Bernama


Fix & Go, CyberSecurity jalin kerjasama strategik ekonomi digital

Oleh Siti Hafidah Abd Ghaffar

BANGI, 28 Zulhijjah 1441H, Selasa – Fix & Go IT Specialist – milik anak muda Bumiputera – mengorak langkah menjalin kerjasama strategik dengan CyberSecurity Malaysia (CyberSecurity) melalui program pelesenan My CyberSecurity Clinic untuk membuka makmal pemulihan Data atau Data Recovery Lab.

Ketua Pegawai Eksekutif (CEO) Fix & Go IT Specialist, Azril Hanafi Abdullah Sharwani berkata, makmal pemulihan data ini bakal menyediakan perkhidmatan baik pulih serta sanitasi data mengikut standard data yang telah ditetapkan oleh CyberSecurity.

“Fix & Go berbangga dapat bekerjasama dengan sebuah agensi keselamatan siber bertaraf dunia ini dan semoga dapat mengembangkan lagi potensi perusahaan tempatan dalam sektor ekonomi digital ini.

“Kerjasama strategik itu selaras dengan inisiatif kerajaan untuk memperkasakan pendigitalan perusahaan kecil dan sederhana (PKS) yang meliputi 98.5 peratus pertubuhan perniagaan di seluruh Malaysia,” katanya ketika ucaptama Majlis Perasmian Fix & Go di sini hari ini.

Dalam pada itu, Azril berkata, PKS memerlukan perkhidmatan dan servis yang menyeluruh, profesional dan dipercayai.

Katanya, rata-rata pengusaha perkhidmatan teknologi maklumat dan komunikasi (ICT) di dalam pasaran hanya menumpukan kepada jualan alat ganti dan jualan jangka pendek.

“Pelanggan memerlukan khidmat nasihat yang betul dan sesuai kerana solusi bagi setiap infrastruktur pelanggan adalah berbeza mengikut keperluan dan kemampuan

“Atas sebab itu Fix & Go membangunkan pelan perniagaan yang baharu untuk memenuhi kelompongan itu dengan memberikan penumpuan kepada kepercayaan pelanggan PKS,” katanya.


PIKAS dilancarkan hari ini: MITI

KUALA LUMPUR, 5 Zulkaedah 1442H, Rabu – Program Imunisasi Industri Kerjasama Awam-Swasta (PIKAS) COVID-19 yang bertujuan membantu mempercepat vaksinasi khususnya golongan pekerja akan dilancarkan pada Rabu.

PIKAS yang diumumkan pada 12 Jun, 2021 akan dilancarkan di Selangor dengan disaksikan Perdana Menteri, Tan Sri Muhyiddin Yassin diiringi Menteri Kanan merangkap Menteri Perdagangan Antarabangsa dan Industri, Datuk Seri Mohamed Azmin Ali.

Dalam kenyataan Kementerian Perdagangan Antarabangsa dan Industri (MITI) pada Rabu, selain Selangor, vaksinasi untuk sektor pembuatan itu juga akan dimulakan di Pulau Pinang dan Johor secara serentak yang akan memberi tumpuan kepada subsektor pembuatan kritikal.

Subsektor ini penting semasa Perintah Kawalan Pergerakan, memandangkan mereka adalah sebahagian rantaian bekalan produk dan perkhidmatan yang perlu termasuk untuk menyokong kelancaran fungsi infrastruktur seperti sistem penjagaan kesihatan awam, jelas kementerian itu.

“Program PIKAS dilaksanakan sebagai langkah responsif kepada cadangan daripada persatuan industri, dewan perniagaan serta perusahaan kecil dan sederhana (PKS) untuk membantu mempercepat vaksinasi bagi rakyat khususnya pekerja, untuk mencapai imuniti kelompok dalam kalangan masyarakat.

“Ini amat penting dalam melindungi pekerja daripada risiko jangkitan COVID-19 kerana keselamatan mereka dapat memastikan ekonomi kembali rancak dan terus berdaya tahan,” jelas MITI.

Pada sidang video dengan wakil kesatuan sekerja yang diadakan pada Selasa, Mohamed Azmin memberi jaminan bahawa pekerja yang menyertai program itu tidak akan dibebani dengan kos tambahan.

Beliau turut menekankan, dua dos vaksin akan diberi secara percuma dan majikan perlu menanggung kos pentadbiran proses vaksinasi dan tidak dibenarkan untuk memotong gaji pekerja bagi membiayai kos yang terlibat, menurut MITI.

Kongres Kesatuan Sekerja Malaysia (MTUC) dan kesatuan sekerja lain telah menyatakan sokongan mereka terhadap program PIKAS dan menyambut baik pelaksanaannya untuk memastikan keselamatan pekerja, jelas MITI.

Bagaimanapun, mereka telah menyuarakan keprihatinan terhadap pelaksanaan PIKAS oleh peserta industri, terutama berkaitan kos yang terlibat dalam proses vaksinasi tersebut.

Mohamed Azmin juga memaklumkan kerajaan akan meningkatkan kadar vaksinasi pada Jun, Julai dan Ogos dengan menyasarkan imuniti kelompok dapat dicapai berdasarkan strategi peralihan keluar yang ditetapkan dalam Pelan Pemulihan Negara yang diumumkan pada Selasa. – Bernama


KPLB kenal pasti kampung berpotensi sebagai ‘Kampung Sejahtera’

KUALA NERANG, 9 Muharram 1444H, Ahad – Kementerian Pembangunan Luar Bandar (KPLB) sedang mengenal pasti kampung-kampung di seluruh negara yang memenuhi kriteria ditetapkan kementerian itu untuk layak dipanggil sebagai ‘Kampung Sejahtera’.

Menterinya Datuk Seri Mahdzir Khalid berkata antara kriteria tersebut termasuk memiliki kemudahan infrastruktur yang baik, aktiviti ekonomi berimpak tinggi, modal insan berdaya maju dan tahap kesihatan yang baik.

“Sebab Kampung Sejahtera itu memang kita tengah ‘roll out’ sekarang ini, (kita) nak tengok berapa banyak kampung. Kita juga adakan pertandingan kampung (Pertandingan Aspirasi Kampung Sejahtera).

“Tapi pada masa yang sama, kita juga minta data daripada pejabat daerah seluruh negara, berapa banyak sebenarnya kampung yang boleh dianggap sebagai Kampung Sejahtera,” katanya ketika ditemui pada Program Komuniti Sejahtera Bukit Tembaga di sini hari ini.

Beliau berkata KPLB tidak menetapkan sebarang sasaran jumlah kampung yang akan diangkat sebagai Kampung Sejahtera pada tahun ini, namun amat menyarankan semua jawatankuasa kampung menyertai pertandingan itu.

Menurutnya, sekiranya sesebuah kampung itu berjaya memenuhi kriteria yang ditetapkan untuk diiktiraf sebagai Kampung Sejahtera, kementerian akan menyalurkan peruntukan pembangunan kepada kampung tersebut berdasarkan keperluan di kawasan itu.

“Kalau yang paling tinggi kita boleh bagi RM1 juta peruntukan pembangunan dalam kampung. Ada juga RM100,000, ada yang RM200,000 bergantung kepada keperluan. Contohnya, kalau jalan baik, elektrik ada, paip air ada, (tapi) mungkin surau tak begitu cantik (kita bagi peruntukan untuk surau).

“Tapi ketua kampung itu kena ada inovasi, ketua tu kena kreatif dan kita akan tolonglah. Tapi kalau empat tahun tak pernah buat gotong-royong, jadi macam mana nak bagi (peruntukan),” katanya.

Bulan lepas, Mahdzir dilaporkan berkata berdasarkan data sumber PlanMalaysia dan KPLB, ketika ini Malaysia mempunyai 28,303 kampung meliputi 19,447 kampung di Semenanjung Malaysia, 5,976 kampung di Sarawak, 2,853 kampung di Sabah dan 27 kampung di Labuan.

KPLB memperkenalkan Aspirasi Kampung Sejahtera bagi melonjak pembangunan kawasan luar bandar dalam usaha meningkatkan taraf hidup masyarakat kampung khususnya aspek ekonomi selain memastikan semua kampung mencapai aspirasi yang dirumus dalam Dasar Pembangunan Luar Bandar (DPLB) iaitu wawasan Luar Bandar yang Sejahtera, Inklusif, Mampan dan Holistik menjelang 2030. – Bernama


Syarat pendapatan pemohon Rumah Mesra Rakyat akan dikaji semula

BANGI, 29 Jamadilakhir 1443H, Selasa – Kementerian Perumahan dan Kerajaan Tempatan (KPKT) bersedia meneliti semula syarat pendapatan bagi pemohon Rumah Mesra Rakyat menerusi Syarikat Perumahan Negara Berhad (SPNB).

Timbalan Menteri KPKT, Datuk Seri Dr Ismail Abd Muttalib berkata, langkah itu memandangkan kepada keperluan rakyat untuk memperoleh kediaman selesa dan baharu, di samping mengatasi kesulitan tertentu.

Beliau berkata, berikutan ramai pemohon yang ingin memiliki rumah mesra rakyat di tanah sediri, pihaknya akan kaji semula dengan menaikkan kadar pendapatan yang terkandung dalam syarat permohonan.

“Sehingga kini syarat permohonan masih di bawah pendapatan bulanan RM3,000 dan mempunyai tanah milik sendiri dan bebas daripada sebarang sekatan ataupun gadaian serta berusia antara 18 tahun hingga 65 tahun.

“Kerajaan akan meneliti semula kadar syarat pendapatan ini dari semasa ke semasa berasaskan permintaan penduduk yang sangat memerlukan tetapi mempunyai pendapatan melebihi syarat ditetapkan,” katanya seperti dipetik portal tempatan, hari ini.

Ismail berkata, sehingga kini Rumah Mesra Rakyat antara yang paling banyak dimohon oleh penduduk kerana kediaman itu berkualiti dan moden berasaskan pelan projek yang disediakan SPNB bagi keselesaan kehidupan berkeluarga hari ini.

Setakat ini, SPNB telah menerima 89,880 permohonan seluruh negara untuk projek Rumah Mesra Rakyat, manakala rumah yang telah siap dibina sebanyak 50,066 unit sejak 2002, katanya.

“Di Pahang sahaja sebanyak 10,418 jumlah permohonan diterima dan sebanyak 4,229 sudah pun siap dibina melibatkan Jerantut sahaja SPNB menerima permohonan sebanyak 1,499 dan sudah disiapkan 668 buah rumah,” katanya.

Beliau berkata, sebuah rumah bernilai RM75,000, manakala subsidi kerajaan sebanyak RM20,000 dan pemohon cuma perlu meminjam sebanyak RM55,000 dengan bayar bulanan RM300 tanpa faedah.

Ismail turut berharap kerjasama Penghulu Mukim dan ketua kampung dapat membantu memberikan maklumat selain menggalakkan penduduk yang cukup syarat membuat permohonan Rumah Mesra Rakyat bagi mencapai hasrat SPNB untuk sekurang-kurangnya ada lima buah projek rumah berkenaan di setiap kampung luar bandar.


Kenyataan MN ‘anugerah Allah’ tak beri kesan pada UMNO

Oleh Zuhayati Yazid

BANGI, 23 Ramadan 1443H, Isnin – Biarpun niatnya murni untuk menyatupadukan namun kenyataan Ahli Parlimen Ketereh, Tan Sri Annuar Musa bahawa Muafakat Nasional (MN) adalah ‘anugerah Allah’ tidak memberi kesan kepada pemimpin UMNO.

Sebaliknya, kenyataan tersebut dilihat mampu menjejaskan kedudukan Menteri Komunikasi dan Multimedia itu di dalam partinya sendiri.

Penganalisis politik, Dr Mohammad Tawfik Yaakob berkata, walaupun Annuar ikhlas dalam menyatakan kebenaran namun ia tidak mampu melembutkan pendirian UMNO terutama presidennya untuk kembali memperkasakan MN.

“Kenyataan Annuar dilihat hanya untuk terus kekal dalam kerajaan Perikatan Nasional (PN) hari ini, tetapi langsung tidak membantu untuk kukuhkan semula MN.

“Saya lihat kelompok dan kumpulan yang menolak MN khususnya Presiden UMNO masih lagi tidak terima semula gabungan berkenaan berikutan PAS berpendirian untuk bekerjasama dengan Bersatu,” katanya kepada Ismaweb.net, hari ini.

Beliau berkata demikian sebagai mengulas kenyataan Annuar yang menyifatkan kerjasama UMNO dan PAS dalam MN sebagai ‘anugerah Allah’ selepas sekian lama parti Melayu utama itu bermusuhan.

Mengulas lanjut, Tawfik berkata, kenyataan Annuar juga boleh diibaratkan menyalakan api kemarahan dalam kalangan pemimpin UMNO terutama Datuk Seri Dr Ahmad Zahid Hamidi.

“Kenyataan yang dilakukan Annuar mampu membawa ancaman kepada dirinya sendiri sekali gus mampu menggugat kedudukannya dalam parti.

“Tidak dinafikan berlaku pergolakan dalaman antara pemimpin UMNO namun buat masa ini, UMNO tidak ambil tindakan kerana ingin reda ketegangan dalaman berikutan mahu memberi tumpuan untuk berdepan Pilihan Raya Umum ke-15 (PRU15), tidak lama lagi,” katanya.

Beliau dalam masa sama berpandangan, pemimpin-pemimpin UMNO yang tidak selari dengan presiden dilihat sukar untuk ‘survive’ dalam PRU15 dan perlu mencari haluan baharu.

“Saya yakin sekiranya Bersatu memberi ruang dan laluan kepada golongan ini mereka akan bergerak kepada Bersatu,” katanya.

Ditanya mengenai masa depan MN, Tawfik berpandangan, gabungan itu kelihatan sudah ‘lesu’ dan tidak mampu diperkasakan lagi dan sekadar meninggalkan nama semata-mata.


Rakyat Jordan protes kenaikan bahan api, laksana perundangan pertahanan

AMMAN, 8 Rabiulakhir 1443H, Sabtu – Ratusan rakyat Jordan bersatu membantah kenaikan harga bahan api dan pelaksanaan undang-undang pertahanan kontroversi di negara itu.

Penunjuk perasaan berkumpul di Masjid Besar Husseini di ibu kota Amman dan berarak ke Dataran Nakheel selepas menunaikan solat Jumaat.

Pasukan keselamatan dikerahkan ke sekitar masjid dan Dataran Nakheel untuk menghalang lebih ramai lagi menyertai tunjuk perasaan itu.

Baru-baru ini, beberapa parti politik menggesa protes untuk menolak undang-undang pertahanan dan kenaikan harga bahan api serta komoditi harian.

Pada tahun 2019, Jordan meluluskan undang-undang melalui dekri diraja atas permintaan Kabinet untuk menghadapi coronavirus.

Perkara 124 Perlembagaan Jordan menyatakan: “Sekiranya berlaku darurat yang memerlukan pertahanan kerajaan, undang-undang yang akan dikenali sebagai Undang-undang Pertahanan, akan digubal, yang memberikan kuasa kepada individu yang dinyatakan di dalamnya untuk mengambil tindakan dan langkah sedemikian, yang mungkin perlu, termasuk penggantungan operasi undang-undang biasa negara, dengan tujuan memastikan pertahanan kerajaan.”

Undang-undang darurat itu memberi kuasa yang luas, tidak terhad dan tak bertulis kepada Perdana Menteri. – Agensi


Politik matang, sejahtera masih teguh dalam PAS sehingga kini

BANGI, 11 Syaaban 1443H, Isnin – Naib Presiden PAS, Datuk Seri Dr Ahmad Samsuri Mokhtar menegaskan, budaya politik matang dan sejahtera masih teguh dipertahankan serta terus dihayati semua peringkat sehingga kini.

Kenyataan tersebut sekali gus menolak dakwaan Ahli Parlimen Kuala Nerus, Datuk Dr Mohd Khairuddin Aman Razali kononnya budaya politik matang dan sejahtera yang menjadi dasar PAS sudah lenyap.

“Tentang dakwaan itu kena tanya dia (Mohd Khairuddin), saya pun tidak faham apa maksudnya kerana budaya itu ada dan sentiasa ditekankan oleh kepemimpinan sehingga hari ini,” katanya seperti dipetik Utusan Online, hari ini.

Terdahulu, Mohd Khairuddin dalam kenyataan di Facebook mendakwa budaya politik matang dan sejahtera sudah dibuang jauh ke dalam Laut China Selatan susulan serangan bertali arus oleh kepemimpinan tertinggi PAS dan Perikatan Nasional (PN) terhadap UMNO serta Barisan Nasional (BN).

Katanya, tindakan menyerang UMNO yang masih lagi rakan PAS menerusi Muafakat Nasional (MN) tidak mampu menarik penyokong BN untuk menyokong PN.

Dalam perkembangan lain, Ahmad Samsuri berkata, PAS masih belum membincangkan mengenai hasrat Pengerusi PN, Tan Sri Muhyiddin Yassin untuk meletak jawatan berikutan prestasi hambar gabungan tersebut pada Pilihan Raya Negeri (PRN) Johor, baru-baru ini.

Katanya PAS akan mengadakan mesyuarat jawatankuasa parti pada Jumaat ini.

Bagaimanapun Menteri Besar Terengganu itu tidak pasti perkara berkenaan akan menjadi topik yang akan dibincangkan dalam mesyuarat berkenaan.

Dalam perkembangan PRN Johor, Ahmad Samsuri menjelaskan PAS kini berada dalam kedudukan yang baik berikutan kejayaan mencapai objektif menerusi peningkatan jumlah undi.

Pautan terdahulu;


WHO perlu RM48 juta rawat taun di Lubnan

GENEVA, 12 Rabiulakhir 1444H, Isnin – Pertubuhan Kesihatan Sedunia (WHO) memerlukan lebih RM48 juta untuk mengendalikan kes kesihatan berkaitan wabak taun yang semakin menular di Lubnan.

Wabak berkenaan merebak dengan pantas di lapan gabenor dan di 18 daripada 26 daerah negara itu.

Keutamaan WHO adalah untuk menghadkan penyebaran taun, sambil meminimumkan morbiditi dan kematian berkaitan wabak itu melalui penjagaan kesihatan yang berkualiti.

Sehingga 4 November lalu, sejumlah 2,524 kes yang disyaki taun – di mana 416 daripadanya disahkan oleh makmal – telah dilaporkan, termasuk dengan 18 kes kematian.

Wabak itu terus merebak ke komuniti baharu setiap hari akibat air tercemar di peringkat sumber, masyarakat dan isi rumah.

Kira-kira 45 peratus daripada kes yang disyaki dan disahkan berumur kurang daripada 15 tahun, 15 peratus adalah antara 15 hingga 24 tahun, 21 peratus pula antara 25 hingga 44 tahun dengan selebihnya meliputi ke seluruh kumpulan umur yang tinggal.

Secara keseluruhan, 88 peratus kes yang disyaki dan disahkan wabak taun telah menunjukkan simptom ketika dibawa ke kemudahan kesihatan.

18 peratus daripada kes yang disyaki dan disahkan juga memerlukan rawatan di hospital.

Di seluruh negara itu, 94 katil kini menempatkan pesakit untuk rawatan taun. Majoriti kes yang terus dilaporkan adalah di Akkar dan Utara, manakala sebahagian lagi di Gunung Lubnan serta Baalbek-Hermel.

Wakil WHO di Lubnan, Dr Abdinasir Abubakar berkata, negara itu terdedah kepada taun dan keadaan bertambah buruk oleh kemelut ekonomi berpanjangan.

“Di tambah lagi kurangnya akses air bersih dan perkhidmatan sanitasi yang betul di seluruh negara.

“Kami memerlukan usaha bersepadu untuk memastikan orang ramai mendapat akses kepada perkhidmatan kesihatan, air bersih dan sanitasi, selain mendidik mereka mengenai cara mengani taun jika dijangkiti katanya.-  Agensi


Kaitkan isu arak dengan solat, Exco DAP seolah cuba semarakkan Islamofobia

BANGI, 20 Jamadilakhir 1444H, Jumaat – Tindakan Ahli Dewan Undangan Negeri (ADUN) Bandar Baru Klang, Datuk Teng Chang Khim mengaitkan isu arak dengan solat umat Islam disifatkan sebagai biadab.

Timbalan Pengerusi Gerakan Tanah Air (GTA), Aminuddin Yahaya mendakwa, tindakan Exco DAP itu jelas satu cubaan menyemarakkan Islamofobia dan kebencian agama.

Namun, katanya, apa yang lebih dikesalkan adalah sehingga kini tiada tindakan tegas diambil ke atas Chang Kim.

“Sebagai bukan Islam, tidakkah beliau sedar bahawa arak memang merosakkan keluarga, masyarakat dan negara?

“Sudah tentu perkara yang merosakkan sebegini tidak patut dipromosikan besar-besaran ala-ala karnival secara terbuka di ruangan awam seperti ruang legar kompleks membeli belah.

“Bukan susah sangat pun nak faham, melainkan hati memang dah pekat dengan kebencian dan Islamofobia,” katanya dalam kenyataan, malam tadi.

Sementara itu, Aminuddin secara sinis mengakui kenyataan Timbalan Presiden UMNO, Datuk Seri Mohamad Hasan pada Perhimpunan Agung UMNO semalam bahawa DAP tidak bermuka-muka.

“Benarlah kata Tok Mat dalam PAU semalam. Katanya UMNO pilih berkawan dengan DAP sebab DAP tak bermuka-muka dan berpura-pura.

“Inilah contoh jelas agaknya. Kalau dia Islamofobia, dia terus tunjuk. Orang Melayu janganlah terpedaya dengan ‘kempen’ suci menyuci DAP.

“Apa-apa pun, tahniah YB Ustaz Muhammad Fawwaz atas qudwah yang ditunjukkan ini!” katanya.

Baru-baru ini, Chang Kim yang merupakan Exco Pelaburan, Perdagangan dan Industri Kecil dan Sederhana Selangor memuatnaik status di Facebook menyatakan, “Kalau kamu tak minum (arak), tapi tengok pun boleh mabuk, itu masalah kamu, bukan masalah arak. Sia-sia kamu sembahyang”.

Kenyataan itu rentetan tindakan Ahli Parlimen Permatang Pauh, Muhammad Fawwaz Mohamad Jan bertemu dengan pihak pengurusan Sunway Carnival Mall bagi menyampaikan ketidakselesaan pengunjung muslim.

Dalam pertemuan itu, Fawwaz membantah sebarang penjualan atau promosi arak secara besar-besaran seperti di ruang legar utama kompleks beli belah itu.

Menyambut baik bantahan itu, penganjur berjanji akan menjalankan promosi secara tertutup dalam tempoh seminggu ini, demi menjaga sensitiviti umat Islam dan masyarakat sekitar.

Chang Kim bagaimanapun memadam hantaran berkenaan selepas menerima kecaman pelbagai pihak.

Pautan berkaitan;


Isu anak mualaf: ‘Tiada paksaan masuk agama Islam pun Nazri’

BANGI, 1 Syaaban 1443H, Jumaat – Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menyelar kenyataan Ahli Parlimen Padang Rengas, Datuk Seri Mohamed Nazri Abdul Aziz yang mempertikaikan pengislaman tiga anak-anak Loh Siew Hong secara sepihak.

Nazri dalam ucapannya di sidang Parlimen kelmarin menyatakan tidak setuju dengan ‘penukaran agama secara paksa’ yang dilakukan oleh seorang bapa kepada anak-anaknya.

Kesal dengan kenyataan itu, Aminuddin berkata, tahap kefahaman Nazri terhadap isu ini amat menyedihkan.

“Ini seorang lagi, punyalah banyak penerangan dan bukti bahawa anak-anak ini tidak dipaksa memeluk Islam. Ahli Parlimen UMNO ini boleh pula angkat naratif ini dalam Parlimen.

“Lebih menyakitkan hati, beliau siap cakap dengan penuh sinis ‘saya sebagai muslim tidak bangga’.

“Hei, memanglah kamu tidak bangga kerana naratif yang ada dalam kamu ialah naratif palsu yang digembar-gemburkan oleh P Ramasamy dan konco-konconya. Paksaan tidak berlaku pun apabila mereka masuk Islam. Alahai. Berapa kalilah nak ulang,” sindir Aminuddin.

Beliau berkata, sepatutnya Nazri sebagai Ahli Parlimen yang beragama Islam berasa bangga dengan anak-anak mualaf ini kerana berminat mempelajari Islam dengan bersungguh-sungguh.

“Salah seorang darinya itu bercita-cita nak jadi peguam syariah dan adik lelakinya itu pula pernah menang pertandingan azan. Takkanlah itu hasil dari paksaan?

“Saya tak pastilah, apakah pengundi dan akar umbi partinya bangga dengan gelagat wakil rakyat mereka itu. Peluang dan waktu di Parlimen amatlah berharga dan bermakna.

“Apabila boleh main hentam sahaja begini ketika berbahas di Parlimen, hina betul kepercayaan rakyat yang diberikan kepadanya untuk menjadi wakil mereka di Parlimen. Apatah lagi majoriti pengundi di Padang Rengas adalah orang Islam, apakah mereka reda?,” soalnya

Lebih menyedihkan, beliau berkata, tiada Ahli Parlimen lain yang bangun bagi memperbetulkan naratif-naratif palsu yang diucapkan oleh Nazri.

“Takkanlah semua Ahli Parlimen muslim tak hadir ke Parlimen ketika itu? Saya tertanya-tanya, apakah pendirian rasmi parti yang diwakilinya itu?

“Ini isu akidah, bukan isu kritik presiden atau pimpinan. Kalau isu akidah sebegini benar-benar melanggar prinsip asas parti, ambillah tindakan disiplin sebagaimana isu-isu lain. Itu pun kalau partinya betul-betul peduli tentang hal akidah.

“Ingatlah, kita bertanggungjawab atas kepimpinan kita di akhirat kelak,” katanya.

Kelmarin, Nazri menunjukkan sokongan terhadap keputusan pihak mahkamah yang telah memberikan hak kepada ibu anak-anak mualaf itu yang beragama Hindu.

Bagaimanapun, beliau menyatakan ketidaksetujuannya terhadap apa yang didakwanya paksaan penukaran agama anak-anak tersebut.

Katanya, penganutan agama Islam seharusnya berlaku secara sukarela dan sekiranya tiada bukti yang menunjukkan kesukarelaan itu, maka ia boleh jatuh sebagai paksaan dan tiada paksaan untuk sesiapa memeluk agama Islam.


Israel haram import alat ganti peranti perubatan di Gaza

GAZA, 28 Jamadilakhir 1443H, Isnin – Pusat Hak Asasi Manusia Palestin (PCHR) memberi amaran mengenai kesan larangan negara pengganas Israel terhadap peralatan perubatan dan alat ganti yang dibawa ke Semenanjung Gaza yang dikepung.

Tegasnya, larangan Israel merupakan pelanggaran Artikel 55 dan 56 Konvensyen Geneva Keempat.

“Disahkan bahawa pihak berkuasa pendudukan Israel telah mengharamkan import peranti perubatan baharu yang diperlukan untuk perkhidmatan radiologi di hospital Semenanjung Gaza selama sepuluh bulan.

“Pihak berkuasa Israel juga mengharamkan import alat ganti yang diperlukan untuk penyelenggaraan banyak peranti perubatan yang rosak dan tidak berfungsi walaupun penting dalam mendiagnosis penyakit dan merawat pesakit.

“Justeru, kami menggesa masyarakat antarabangsa dan Pertubuhan Kesihatan Sedunia (WHO) untuk memberi tekanan kepada Israel dan memaksanya mematuhi kewajipannya, dan membenarkan kemasukan bekalan perubatan ke Semenanjung Gaza, terutamanya peranti radiologi,” katanya.

Menurut kumpulan hak asasi manusia, lebih daripada dua juta orang di Semenanjung Gaza bergantung kepada kemudahan kerajaan untuk penjagaan kesihatan. – Agensi


Pengamal estetik palsu di Mesir punca pesakit mati, cedera

KAHERAH, 25 Ramadan 1443H, Rabu – Pengamal dengan kelayakan palsu dalam industri kecantikan di Mesir yang melakukan suntikan Botox dan pengisi dermal menyebabkan pesakit mati atau cedera parah, menurut siasatan BBC News yang diterbitkan semalam..

BBC mendapati berpuluh-puluh pekerja tidak berkelayakan tanpa pengalaman perubatan melakukan rawatan estetik sehingga menyebabkan ramai pelanggan melecur dan parut, dengan seorang wanita maut selepas prosedur sedut lemak yang tidak selamat.

Hanya pakar dermatologi dan pakar bedah plastik boleh melakukan suntikan Botox dan suntikan pengisi dermal di Mesir, dan untuk penyingkiran rambut laser, doktor yang berkelayakan mesti berada di sana untuk mengawasi.

Wartawan BBC telah diterima sebagai pelatih oleh Gad, ketua di British Egyptian Centre, walaupun mereka menyatakan dengan jelas bahawa mereka tidak mempunyai sebarang pengalaman perubatan.

Mohamed Madany, yang mengetuai latihan selama tiga hari yang ‘melayakkan’ hadirin untuk melakukan suntikan, cuba meyakinkan pelanggan supaya mempercayai mereka adalah doktor.

“Jika [pelanggan] memanggil anda sebagai “doktor”, jangan katakan “tidak”, biarkan dia menganggap apa sahaja yang dia mahukan,” kata Madany.

Siasatan juga mendapati pelajar perubatan turut menjalankan pembuangan rambut secara laser tanpa pengawasan.

Menna El Sayied, seorang pelajar undang-undang berusia 20 tahun, diberitahu oleh doktor bahawa dia perlu menurunkan berat badan sebelum mereka membedahnya dan mencadangkan dia mendapatkan liposuction.

Pesakit meninggal dunia sembilan hari selepas doktor melakukan pembedahan di mana mereka membuang lebih 35 kilogram lemak badan pelajar.

Menurut pakar yang dibincangkan oleh BBC, amalan standard adalah membuang lima hingga enam kilogram pada satu masa.

‘Doktor’ yang menjalankan pembedahan berkata, dia tidak melakukan kesilapan dan enggan mengulas lanjut mengenai kes itu dengan alasan kerahsiaan pesakit.

Dokumentari “Beauty’s Ugly Truth” akan disiarkan mulai semalaam di saluran YouTube BBC Arabic dan TV Arab BBC. -Agensi


9 warga asing ditahan dalam Operasi Benteng

BANGI, 12 Zulkaedah 1441H, Sabtu – Polis Diraja Malaysia (PDRM) telah membuat 66 sekatan jalan raya Operasi Benteng di seluruh negara bagi mengekang kemasukan Pendatang Asing Tanpa Izin (PATI).

Menteri Pertahanan, Datuk Seri Ismail Sabri Yakon berkata, operasi itu turut melibatkan Angkatan Tentera Malaysia (ATM), Agensi Penguatkuasaan Maritim Malaysia (APMM), dan Agensi Keselamatan Sempadan Malaysia (AKSEM) bagi menyekang jenayah rentas sempadan selain menyekat penularan COVID-19.

Beliau berkata, di dalam operasi itu, sebanyak 35,704 kenderaan telah diperiksa terutamanya di lorong-lorong tikus.

“PDRM telah berjaya menahan 9 warga asing kerana kesalahan imigresen,” katanya dalam satu kenyataan, hari ini.

Mengulas lanjut, beliau menegaskan, kerajaan akan mengambil tindakan tegas terhadap mana-mana pihak yang cuba memasuki sempadan negara secara haram.

“Agensi-agensi penguatkuasa akan terus mengetatkan kawalan kawasan sempadan terutama di lorong-lorong tikus,” katanya.


Polis siasat Twitter Raja Farah Sofea

JOHOR BAHRU, 27 Safar 1442H, Khamis — Polis sudah membuka kertas siasatan terhadap kenyataan individu yang menyuarakan pandangan di laman Twitter, berhubung kemalangan meragut nyawa seorang anggota tentera di KM4 Jalan Johor Bahru-Kota Tinggi, berhadapan Plaza Pelangi, di sini, Sabtu lepas.

Ketua Polis Johor Datuk Ayob Khan Mydin Pitchay berkata, siasatan lanjut terhadap kenyataan Twitter yang menggunakan nama Raja Farah Sofea terbabit, kini sedang dilakukan mengikut Seksyen 505 Kanun Keseksaan dan Seksyen 233 Akta Komunikasi dan Multimedia 1998.

“Kita sedang siasat sama ada akaun (Twitter) berkenaan palsu atau tidak. Individu berkenaan juga belum dipastikan lagi setakat ini,” katanya kepada pemberita selepas majlis meraikan 320 pesara dan 34 bakal pesara polis serta pegawai awam Kontinjen Johor, di sini, hari ini.

Dalam kemalangan pada kira-kira 9 pagi, 10 Oktober lepas, seorang anggota Tentera Laut Diraja Malaysia (TLDM) Mohd Rizal Buseri, 31, maut, apabila Honda Accord dipandunya dirempuh Perodua Myvi dipandu seorang wanita berumur 23 tahun, yang hilang kawalan.

Sehari selepas kejadian itu, tular di laman Twitter atas nama Raja Farah Sofea yang didakwa menyuarakan pandangan mengenai kemalangan itu, yang mencetuskan rasa kurang senang dalam kalangan pengguna laman terbabit.

Bagaimanapun, semakan mendapati kenyataan berkenaan sudah dipadamkan.

Terdahulu, ketika berucap meraikan pesara dan bakal pesara polis, Ayob Khan menasihati para pegawai dan anggota polis di Johor supaya menjauhi rasuah dan menegaskan tidak akan berkompromi dengan mereka yang terlibat dalam jenayah berkenaan.

Beliau berkata, tangkapan ke atas dua pegawai kanan daripada Bukit Aman berkaitan kegiatan rasuah, minggu lepas, telah menjejaskan imej pasukan Polis Diraja Malaysia (PDRM) itu sendiri.

“Kalau kita lihat, tangkapan baharu yang dibuat melibatkan pegawai kanan polis, bukan sahaja di peringkat kontinjen atau negeri malah di peringkat Bukit Aman.

“Seperti mana yang saya jelaskan sebelum ini, kalau ada anggota dan pegawai yang terlibat, kita akan buka kertas siasatan mengikut Seksyen 384/385 Kanun Keseksaan kerana melakukan pemerasan,” katanya.

Ayob Khan berkata, sejak dilantik Ketua Polis Johor pada Mac lepas, seramai enam pegawai dan anggota polis di negeri ini sudah ditahan kerana terbabit pemerasan dan bersekongkol dalam elemen dadah, dengan sebahagiannya sudah didakwa di mahkamah. -Bernama


Bendera terbalik: Ketegasan luar biasa Ayob Khan wajar dicontohi

Oleh Athirah Huda Zalhe

BANGI, 21 Zulhijjah 1441H, Selasa – Ketegasan Ketua Polis Johor, Datuk Ayob Khan Mydin Pitchay dalam insiden bendera terbalik seharusnya dicontohi, kerana isu seumpama itu akan terus berulang jika tiada sebarang tindakan.

Ahli Jawatankuasa Pusat Ikatan Muslimin Malaysia (ISMA), Haji Omar Kassim berkata, pihak Polis Diraja Malaysia (PDRM) tidak perlu menunggu laporan dibuat untuk bertindak terhadap sebarang tindakan yang mempermainkan simbol negara, termasuk bendera Malaysia.

Justeru, jika wujud lagi insiden bendera terbalik atau seumpamanya, tindakan mesti diambil terhadap pihak pengurusan tertinggi yang bertanggungjawab, katanya.

“Contohnya dalam kes terkini di Kluang, pengetua yang berkenaan mesti bertanggungjawab bukan dengan mudah dan selamba mengatakan ia adalah kesilapan pembantu am.

“Jika perkara sebegini berulang, pengetua tersebut yang harus dikenakan tindakan,” katanya kepada Ismaweb.net, hari ini.

Semalam, Ayob Khan menegaskan mana-mana pihak yang didapati memasang Jalur Gemilang secara terbalik tidak lagi akan diberikan amaran atau kompromi, tetapi dikenakan terus tindakan tegas.

Beliau berkata, kertas siasatan di bawah Seksyen 504 Kanun Keseksaan atau Seksyen 233 Akta Komunikasi dan Multimedia 1998 akan dibuka terhadap mereka yang masih tidak tahu menghormati bendera negara sendiri.

“Isu pasang bendera Malaysia terbalik sudah banyak kali dibuat, negara kita sudah 63 tahun merdeka dan ini tidak sepatutnya berlaku,” katanya.

Bersetuju dengan ketegasan Ayob Khan itu, Omar menyifatkan tindakan memasang bendera terbalik adalah perbuatan khianat terhadap negara.

“Saya sangat bersetuju kerana sudah terlalu lama berulang.

“Tindakan memasang bendera terbalik adalah perbuatan khianat terhadap negara yang tidak boleh diterima, apatah lagi kita di bulan kemerdekaan,” katanya.


21 maut nahas bas di Mesir

KAHERAH, 18 Rabiulakhir 1444H, Ahad – Sekurang-kurangnya 21 penumpang maut apabila bas mini yang mereka naiki terbalik dan terjatuh ke dalam terusan di utara Mesir, semalam.

Kemalangan tersebut dipercayai berpunca daripada kerosakan stereng kenderaan itu.

Menurut sumber keselamatan, bas itu membawa kira-kira 35 penumpang apabila ia tergelincir di lebuh raya dan jatuh ke dalam terusan Mansuriya di bandar Aga, di wilayah utara Daqahlia.

Kemalangan jalan raya adalah perkara biasa di Mesir, susulan jalan tidak diselenggara dengan baik dan undang-undang lalu lintas tidak dipatuhi.

Menurut data, pada 2021 kira-kira 7,000 mangsa terbunuh akibat kemalangan jalan raya di negara berkenaan.

Pada 25 Julai lalu, 25 orang maut manakala 35 yang lain cedera selepas sebuah bas merempuh sebuah trak yang diletakkan di tepi jalan. – Agensi


Ibu bapa perlu yakin dengan PICKids: Mufti Kelantan

KOTA BHARU, 9 Jamadilakhir 1443H, Rabu – Golongan ibu bapa perlu yakin dengan Program Imunisasi COVID-19 Kebangsaan Kanak-Kanak (PICKids) yang dijalankan oleh kerajaan dan jangan sesekali terpengaruh dengan dakyah yang disebarkan oleh pihak tertentu khususnya melalui media sosial.

Mufti Kelantan Datuk Mohamed Shukri Mohamed berkata pengaruh media sosial yang mengatakan kemungkinan adanya kesan sampingan menyebabkan ada golongan ibu bapa bimbang untuk menyenaraikan anak mereka untuk divaksin.

Beliau berkata suntikan vaksin ke atas kanak-kanak berusia antara lima hingga 11 tahun yang dimulakan oleh kerajaan baru-baru ini telah pun diputuskan oleh Majlis Jawatankuasa Fatwa Kebangsaan (MJFK) dan mengikut garis panduan yang dibenarkan.

“Apa yang kita lihat sekarang kanak-kanak di seluruh dunia sudah pun mengambil vaksin dan terbukti ia baik untuk kanak-kanak. Dari segi aspek mudarat kalau kita tengok majoriti seluruh dunia sudah mengambil vaksin dos satu, dua dan tiga untuk dewasa dan terbukti berkesan.

“Sekarang adalah permulaan vaksin untuk kanak-kanak. Bagi pendapat saya masyarakat tidak perlu mengambil serius perkara ini kerana sebelum ini banyak vaksin telah diberikan kepada kanak-kanak dan kenapa ketika itu masyarakat tidak bising?” katanya ketika dihubungi, hari ini.

Mengulas lanjut, Mohamed Shukri berkata kerajaan memperkenalkan vaksin bukan untuk tujuan negatif atau keburukan tetapi semata-mata untuk kebaikan kepada rakyat.

“Sebelum ini, kerajaan berbelanja berbilion ringgit bagi membantu rakyat ketika Perintah Kawalan Pergerakan (PKP). Saya menyeru kepada masyarakat semua terutamanya di Kelantan agar berubah cara berfikir dan anggaplah vaksin sebenarnya adalah untuk kebaikan,” katanya. – Bernama


Kelab Serikandi IFFAH lancar Tabung Bantuan Banjir 2021

Oleh: Zuhayati Yazid

BANGI, 20 Jamadilawal 1443H, Sabtu – Memahami kesukaran dan kesulitan yang dialami mangsa banjir di beberapa negeri, Kelab Serikandi IFFAH, sayap wanita muda bagi Wanita Ikatan Muslimin Malaysia (ISMA) tampil melancarkan Tabung Bantuan Banjir 2021.

Dana yang dikumpulkan melalui tabung tersebut akan digunakan untuk membeli barangan keperluan asas mangsa termasuk alatan untuk melakukan misi kemanusiaan di beberapa kawasan terjejas teruk.

Ketua Wanita ISMA, Dr Suriani Sudi berkata, tabung berkenaan dilancarkan sejurus selepas berlakunya banjir sehingga menyebabkan banyak harta benda musnah.

“Atas dasar solidariti sesama manusia, kami lancarkan tabung ini yang bertujuan meringankan beban mangsa dan membeli keperluan asas untuk diagihkan kepada mangsa terjejas.

“Menerusi dana yang dikumpulkan kita menggunakan untuk membeli barangan asas seperti tuala wanita, pakaian dalam, telekung, susu segar, lampin pakai buang, selimut, bantal serta alatan kebersihan kendiri,” katanya ketika dihubungi Ismaweb.net, hari ini.

Sehingga kini kira-kira 3,000 pek sudah diagihkan menerusi sukarelawati IFFAH dan berhasrat untuk menambah jumlah bantuan memandangkan masih ramai yang terkesan.

Dana berkenaan turut digunakan untuk membeli keperluan lain seperti makanan, baju dan mainan sebagai terapi kepada golongan tersebut.

Sehubungan itu, beliau menyeru semua pihak bekerjasama dan turut serta menyumbang dalam menjayakan misi bantuan kepada mangsa terjejas.

Mereka yang berhasrat menyumbang boleh menyalurkan sumbangan melalui akaun Maybank 5628 3464 3844 ke Kelab Serikandi IFFAH.

Katanya, melalui sumbangan itu sedikit sebanyak meringankan kesukaran dialami akibat bencana alam yang berlaku baru-baru ini.

Sehingga kini, lebih 300 sukarelawati IFFAH terlibat dengan misi bantuan di seluruh negara.